Trump rád trhá, dobre platení úradníci to potom musia lepiť

Americký prezident už ako podnikateľ trhal papiere, ktoré prečítal. Drží sa toho aj v Bielom dome.

WASHINGTON, BRATISLAVA. Prvých päť mesiacov vládnutia amerického prezidenta Donalda Trumpa strávil Solomon Lartey nad útržkami papierov. Boli to oficiálne dokumenty priamo z prezidentovej kancelárie. Roztrhané na kusy. Lartey predtým tridsať rokov pracoval ako analytik vládnych dokumentov a zarábal 66-tisíc dolárov ročne. Keď prišiel do Bieleho domu Trump, on aj celé oddelenie dostali za úlohu roztrhané papiere zlepiť. Trump má totiž vo zvyku prečítané dokumenty roztrhnúť, čím si ich označuje ako prečítané. Robil to už v časoch svojej podnikateľskej kariéry. Podľa zákona však musí Biely dom zachovať všetky správy, listy, e-maily a tlačivá, s ktorými príde prezident do kontaktu. Sú to totiž historické dokumenty, ktoré sa archivujú. Preto ich treba vrátiť do pôvodnej podoby. “Trump roztrhá všetko, čo má na stole, keď to už nepotrebuje," hovorí jeden zo zdrojov v Bielom dome pre web Politico. Napriek tomu, že sa Trumpa snažili zo začiatku zastaviť, on sa svojho zvyku odmietol vzdať. Zamestnanci Bieleho domu sa preto rozhodli zabrániť prezidentovi porušovať zákon iným spôsobom. “Dostali sme priesvitnú lepiacu pásku," spomína Lartey. “Našli sme náhodné kúsky a lepili sme ich dokopy. Potom sme ich odovzdali na archiváciu. V živote som nič podobné nevidel." Zákon vznikol v roku 1978 po afére Watergate, kauze vtedajšieho prezidenta Richarda Nixona, ktorý dal odpočúvať politických oponentov, čo nakoniec viedlo k jeho predčasnému koncu v Bielom dome. Zákon hovorí, že všetky dokumenty, s ktorými prezident pracuje, sú vlastníctvom americkej verejnosti. “To, že to nevie, alebo ešte horšie, že sa to rozhodol ignorovať, nám ukazuje, že Trump vôbec nepochopil, čo znamená byť prezidentom," píše korešpondent CNN Chris Cillizza. “Trump nikdy nevidel úrad prezidenta cez optiku dôvery verejnosti, necíti sa obmedzený ničím. Keď chce niečo spraviť, spraví to," dodáva. Komentátori z portálu Vice News poukazujú na to, že Trumpov absurdný zvyk je výstižnou metaforou celej jeho vlády. “Škodu, ktorú Trump spraví mihnutím ruky, budú musieť iní Američania naprávať roky," píše Eve Peyeserová. Lartey a jeho kolega Reginald Young Jr. vravia, že ešte túto jar musel tím špecialistov lepiť po Trumpovi papiere. Tím je však teraz menší, keďže ich dvoch z neznámych dôvodov vyhodili. Biely dom odmietol vyhlásenia bývalých zamestnancov komentovať.


Nová aplikácia umožňuje anonymné správy, stala sa hitom

Aplikácia Sarahah by sa mohla zneužívať na šikanovanie detí.

SAN FRANCISCO, BRATISLAVA. Ak vám niekto do očí povie, že ste lakomý, sebecký a zlý človek, pravdepodobne sa s ním prestanete rozprávať. Ak vám však na mobil príde anonymná rada, aby ste sa zmenili, možno sa nad ňou zamyslíte. Hitom leta je práve takáto mobilná aplikácia. Sarahah má byť anonymnou komunikačnou jednosmerkou. Dosiaľ neznáma mobilná aplikácia sa teraz dostala na vrchol rebríčkov najsťahovanejších aplikácií. Ovládla v Spojených štátoch platformu iOS, prebojovala sa aj na Android. Ľudia svoj nový používateľský účet párujú so sociálnymi sieťami. Aplikáciu napísal vývojár zo Saudskej Arábie, ktorý chcel pomôcť zamestnávateľom, aby si mohli vypočuť anonymné hodnotenia i kritiku svojich zamestnancov. Nejakým spôsobom sa však stala hitom v súkromnom živote. Do obehu ju podstrčila anglická jazyková mutácia, ktorá prišla na trh 13. júna. Používatelia môžu podľa denníka Finantial Times anonymnú správu prijať, môžu k nej pripojiť značku, že ju berú na vedomie. Nemôžu však na výzvy ľudí odpovedať. Objavujú sa však aj prvé negatívne recenzie používateľov. Ukazujú, že aplikácia sa môže veľmi rýchlo stať nástrojom digitálnej šikany. Dôvodom je práve anonymita odosielateľa. Nejde o prvú aplikáciu, ktorá má podobné poslanie. Na trhu sú už nejaký čas anonymné platformy Yik Yak, Whisper či Secret. Tie majú za sebou skúsenosti s kyberšikanou a nejaký čas už musia svoj obsah kontrolovať, moderovať a filtrovať.


Británia po brexite zavedie Magnitského zákon, vyhlásil Raab

Legislatívou bude možné zmraziť aktíva osôb zodpovedných za porušovanie ľudských práv.

MANCHESTER. Británia po tom, ako vystúpi z Európskej únie, zavedie legislatívu, ktorou bude možné zmraziť aktíva osôb zodpovedných za porušovanie ľudských práv. Oznámil to v nedeľu britský minister zahraničných vecí Dominic Raab, ktorého citovala tlačová agentúra Reuters. Spojené štáty v roku 2012 prijali tzv. Magnitského zákon, na základe ktorého Washington zmrazil aktíva a uvalil zákaz udeľovania víz ruským činiteľom spájaným so smrťou Sergeja Magnitského, ruského právnika zatknutého v roku 2008 po tom, ako začal tvrdiť, že ruskí činitelia boli zapletení do rozsiahlych daňových podvodov. Magnitskij zomrel ako 37-ročný v moskovskom väzení v roku 2009, pričom sa predtým sťažoval na zlé zaobchádzanie. "Magnitského zákon presadíme aj v Spojenom kráľovstve s cieľom zamedziť udeľovaniu víz a zmraziť aktíva jednotlivcom, ktorých považujeme za zodpovedných v súvislosti so závažným porušovaním ľudských práv vrátane mučenia," vyhlásil Raab na výročnej straníckej konferencii konzervatívcov v Manchestri. Britský parlament vlani schválil tzv. Magnitského dodatok k zákonu o sankciách a praní špinavých peňazí so zámerom poskytnúť vláde právomoc uvaľovať sankcie na ľudí, ktorí sa dopustia hrubého porušovania ľudských práv. Raab neuviedol žiadne ďalšie detaily o tom, čím sa budú plánovaná legislatíva a vládne právomoci líšiť od tých existujúcich.


V Dánsku vzali do väzby dvoch mladíkov, chceli ísť bojovať do Sýrie

Podozriví svojím konaním zrejme porušili dánske protiteroristické zákony.

KODAŇ. Dánske úrady zadržali a umiestnili do vyšetrovacej väzby dvoch mužov, ktorí mali v úmysle vycestovať do Sýrie a pridať sa tam k džihádistickej skupine Islamský štát (IS). Oznámila to v stredu prokuratúra v Kodani s tým, že podozriví svojím konaním zrejme porušili dánske protiteroristické zákony. Prokuratúra uviedla, že dvojica mladíkov vo veku 18 a 19 rokov zostane vo väzbe minimálne do 21. apríla. V stredu popoludní ich za prísnych bezpečnostných podmienok vypočuli na pôde mestského súdu v Glostrupe na predmestí Kodane. Súd rozhodol o ich umiestnení do vyšetrovacej väzby a uvalil na celý proces informačné embargo. Dvojicu pravdepodobne zadržali v Turecku. Kedy sa stak stalo, ani kedy ich vydali naspäť do Dánska, nie je známe, uviedla agentúra AP. Z Dánska do Sýrie vycestovalo od polovice roku 2012 minimálne 145 ľudí s cieľom bojovať po boku džihádistov, uviedla vo februári dánska tajná služba. Približne štvrtina z nich sa vrátila nazad do vlasti a ďalšia štvrtina prišla zrejme o život.


Slováci idú do Belgicka bojovať o postup na MS

BRATISLAVA. Slovenskí volejbaloví reprezentanti odlietajú v utorok do belgického Kortrijku, kde budú od stredy do nedele bojovať v 3. kvalifikačnom kole o postup na majstrovstvá sveta. Na budúcoročný šampionát postúpi len jeden zo šiestich tímov a keďže Slováci majú výrazne omladený tím, neradia sa medzi favoritov na postup. Streda 19. júla: 15.00 Belgicko - SLOVENSKO Štvrtok 20. júla: 15.00 SLOVENSKO - Nemecko Piatok 21. júla: 15.00 Bielorusko - SLOVENSKO Sobota 22. júla: 17.30 SLOVENSKO - Estónsko Nedeľa 23. júla: 15.30 Španielsko - SLOVENSKO V štrnásťčlennej nominácii na kvalifikáciu MS chýbajú viacerí skúsení hráči. "Keďže nás v závere augusta čakajú majstrovstvá Európy v Poľsku, museli sme si stanoviť priority. Väčšiu šancu dosiahnuť dobrý výsledok vidíme na majstrovstvách Európy a preto sme sa rozhodli dať v kvalifikácii šancu mladým hráčom, ktorí môžu zabojovať o pozvánku do prípravy pred ME," povedal tréner Andrej Kravárik po poslednom tréningu na slovenskej pôde pred odletom do Belgicka. Ten Slováci absolvovali v pondelok podvečer v bratislavskej HANT Aréne. V Kotrijku sa v priebehu piatich dní predstavia tímy každý s každým. Slováci nastúpia postupne proti domácemu Belgicku, Nemecku, Bielorusko, Estónsku a Španielsku. "Jednoznačnými favoritmi sú Belgičania a Nemci. Z ďalších súperov môže vyhrať každý s každým. Náš cieľ je vyhrať nad tromi tímami, ktoré sú rovnocenné nášmu družstvu, to je Bielorusko, Estónsko a Španielsko." "V zápasoch proti Belgicku a Nemecku sa tiež pokúsime o víťazstvá, ale sme realisti a vieme, že títo súperi budú veľmi silní," pokračoval tréner Slovákov. V príprave pred kvalifikáciu odohrali Slováci v závere minulého týždňa v Púchove tri prípravné zápasy s Bieloruskom s výsledkami 3:1, 0:3 a 3:1. "So zápasmi som spokojný, aj keď v našej hre bolo dosť chýb. Dokázali sme však dva z troch zápasov vyhrať nad súperom, ktorý nás čaká v kvalifikácii a to je veľmi dôležité," dodal Kravárik. Do Belgicka cestuje 14 hráčov, z tímu, ktorý sa pripravoval v Púchove sa do nominácie nezmestil blokár Jakub Kováč. V pondelok začali v Bratislave fyzickú prípravu hráči, ktorí sa zapoja do prípravy pred majstrovstvami Európy. Tá sa začína 27. júla. Európsky šampionát sa od 24. augusta do 3. septembra uskutoční v Poľsku. Nahrávači: Filip Palgut (České Budějovice, ČR), Daniel Končal (Karlovarsko, ČR) Smečiari: Tomáš Kriško (Liberec, ČR), František Ogurčák (bez klubu), Július Firkaľ (COP Trenčín), Tomáš Halanda (Spartak UJS Komárno), Michal Petráš (Aich/Dob, Rak.) Blokári: Peter Ondrovič (České Budějovice, ČR), Radoslav Prešinský (Karlovarsko, ČR), Marek Ludha (VKP Bystrina Nitra) Univerzáli: Peter Mlynarčík (Aich/Dob, Rak.), Filip Gavenda (Netzhoppers, Nem.) Liberá: Marián Vitko (VK KDS Šport Košice), Tomáš Lampart (VK MIRAD PU Prešov)


Trump zvažuje odvolanie ministra obchodu

WASHINGTON. Americký prezident Donald Trump uvažuje o odvolaní ministra obchodu Wilbura Rossa. Uviedlo to viacero ľudí oboznámených s diskusiami Trumpa so spolupracovníkmi. Ako uviedla stanica CNBC, Trump tak reagoval na rozhodnutie Najvyššieho súdu, ktorý mu znemožnil zaradiť do plánovaného sčítania ľudu otázku, ktorá sa týka štátnej príslušnosti. Americký úrad pre sčítanie ľudu patrí pod ministerstvo obchodu, teda do pôsobnosti Wilbura Rossa a Trump je podľa zdrojov z Bieleho domu frustrovaný jeho vedením. Trump už predtým prejavil nespokojnosť s Rossom, najmä po niekoľkých neúspešných kolách obchodných rokovaní. Avšak vďaka tomu, že Ross sa s Trumpom pozná už vyše 20 rokov, si minister zatiaľ svoj post udržal. Podľa zdrojov z Bieleho domu však Ross v ministerskom kresle už pravdepodobne dlho nezotrvá a k zmene môže dôjsť už toto leto. Ako dodali, počas 2,5-ročného pôsobenia Rossa vo funkcii ho Trump doteraz plánoval vymeniť minimálne dvakrát.


Skupina G7 sa zatiaľ nerozšíri, krajiny sú proti prijatiu Ruska

Americký prezident Donald Trump vyzýval členov skupiny G7, aby znova prijali Rusko.

LA MAILBAE. Európski účastníci summitu krajín G7 v Kanade, Francúzsko, Nemecko, Taliansko a Veľká Británia, sa v piatok ešte pred otvorením vrcholnej schôdzky zhodli na tom, že nechcú toto fórum rozšíriť o Ruskú federáciu, ako to naznačoval v priebehu dňa prezident USA Donald Trump. Na rokovaní, ktoré sa uskutočnilo z iniciatívy francúzskeho prezidenta, sa Emmanuel Macron, nemecká kancelárka Angela Merkelová, taliansky premiér Giuseppe Conte a britská premiérka Theresa Mayová dohodli, že Európania sú proti návratu Ruska do skupiny. Aktéri súčasne vyzvali skupinu na ostražitosť voči Moskve, aj keď sa nebránia možnosti dialógu. Táto časť stanoviska je považovaná za akýsi ústupok novému predsedovi talianskej vlády, ktorý predtým podporil Trumpovu ideu o obnovení skupiny G8 za účasti Ruska. Vyplýva to aj z vyhlásenia Elyzejského paláca v Paríži, ako o ňom informovali francúzske elektronické médiá. Proti rýchlemu návratu Ruskej federácie do skupiny krajín G7 sa vyjadrila aj nemecká spolková kancelárka Angela Merkelová. Podľa jej slov, ktoré sprostredkovala tlačová agentúra DPA, môže k návratu Ruska dôjsť iba pri podstatnom pokroku v problémoch týkajúcich sa Ukrajiny. Britská premiérka Theresa Mayová pre spravodajskú televíziu Sky News uviedla, že do rokovaní o tejto otázke sa nemožno pustiť dovtedy, kým nebude jasné, že sa správanie Ruska zmenilo a Moskva sa vydáva na novú cestu. Summit v La Malbaie v kanadskej provincii Québec sa koná v tieni sporov medzi USA a európskymi partnermi, ktorí kritizovali nedávne rozhodnutia Spojených štátov uvaliť clá na dovoz ocele a hliníka z Kanady, Mexika a Únie a ustúpiť od dohody o iránskom jadrovom programe i od parížskej klimatickej zmluvy. Účastníci summitu už majú za sebou aj prvé pracovné rokovanie, ale o najháklivejších otázkach zatiaľ ešte nerokovali.


Izraelská armáda pokračuje v útokoch na ciele v Sýrii, prestať nemieni

Sýria tvrdí, že útoky Izraela pripravili niekoľko ľudí o život.

JERUZALEM. Izraelské letectvo pokračuje v cielených útokoch na vojenské objekty na území Sýrie, nachádzajúce sa v blízkosti izraelských hraníc. Izraelský premiér Benjamin Netanjahu útoky obhajuje s tým, že ide len o reakciu na ohrozenie zo strany Sýrie. Armáda sa rozhodla začať s útokmi po tom, čo na izraelskú stranu hranice začali dopadať strely zo sýrskej strany. Tesne za hranicami totiž bojuje sýrska armáda a opozíciou. V sobotu izraelské letectvo zničilo dva tanky sýrskej armády, proti čomu sýrska strana ostro protestovala. Izrael o obetiach útokov nehovorí, podľa Damasku však niekoľko ľudí prišlo o život a päť sýrskych vojakov utrpelo zranenia. V nedeľu sa cieľom izraelských útokov stali pozície sýrskeho delostrelectva a sklad munície. "Nemáme v úmysle dovoliť niekomu porušovať našu suverenitu, ani ponechať nepovšimnuté ohrozenie našej bezpečnosti," vyhlásil izraelský minister obrany Avigdor Lieberman. Sýrska vláda tvrdí, že izraelská armáda chce útokmi pomôcť sýrskym povstalcom v boji proti sýrskym vládnym vojskám. Podľa Liebermana však ide len o odvetu za streľbu, ktorá ohrozuje Izraelčanov. "Pokiaľ viem, sýrsky režim je zodpovedný za to, čo sa deje na jeho území. A bude naďalej niesť zodpovednosť, ak sa takéto udalosti budú opakovať," povedal.


Plzeň je stále bezchybná, v šiestom kole rozstrieľala Mladú Boleslav

PRAHA. Majstrovská Viktoria Plzeň zabodovala naplno aj v šiestom kole najvyššej českej futbalovej súťaže. V nedeľnom domácom stretnutí rozstrieľala Mladú Boleslav 6:1, k čomu hetrikom prispel Michael Krmenčík. Zverenci Pavla Vrbu sú na čele tabuľky s plným počtom 18 bodov a skóre 13:2. Česká liga - 6. kolo: Góly: 21., 45.+1 a 52. Krmenčík, 90. a 90.+4 Řezníček, 62. Řezník - 44. Komličenko /Matúš Kozáčik odchytal a Patrik Hrošovský odohral celé stretnutie, Roman Procházka (všetci Plzeň) hral od 84. minúty - Miroslav Keresteš aj Lukáš Pauschek odohrali celé stretnutie, brankár Ľuboš Kamenár (všetci Mladá Boleslav) bol na lavičke náhradníkov/ Góly: 57. a 62. Doležal, 89. Trávník /Jakub Považanec (Jablonec) hral od 82. minúty - Juraj Chvátal (Olomouc) hral do 45.+3 minúty/


Maďari nemali vyhrať. Azerbajdžanu neuznali regulárny gól
 WAL - CRO (online)
 Postupová matematika
Neuznaný gól
 Rozhodujúci bod?
 Súhrn výsledkov

Program a tabuľka

BRATISLAVA. Futbalisti Maďarska splnili v nedeľu základný predpoklad, aby zostali reálne v hre o postup z E-skupiny kvalifikácie majstrovstiev Európy 2020. V Budapešti potvrdili pred 15 000 divákmi úlohu favorita a Azerbajdžan zdolali najtesnejším rozdielom 1:0. Všetko však mohlo byť inak, nebyť rozhodnutia holandského hlavného arbitra Dennisa Higlera v úplnom závere stretnutia. Pre zverencov trénera Marca Rossiho sa duel začal vyvíjať podľa predstáv, keď sa už v 10. minúte ujali vedenia zásluhou exportnej ďalekonosnej strely ľavačkou v podaní ľavého obrancu Mihálya Korhuta. V ďalšom priebehu poistku nepridali, a tak mohli kruto pykať. V druhej minúte nadstaveného času pri štandardnej situácii Araza Abdullajeva neubránili hráčov súpera v pokutovom území. Po hlavičke Šachrijara Ragimova dopravil Bahlul Mustafazade loptu za Pétera Gulácsiho, ale rozhodca gól neuznal, a tak si Maďari mohli zhlboka vydýchnuť. Mustafazade dostal žltú kartu za ruku, pričom spomalené zábery jasne ukázali, že k porušeniu pravidiel neprišlo, lebo skóroval bruchom. "Na chvíľu sa mi zastavilo srdce, ale keď som videl, že rozhodca zapískal, zakričal som: Vďakabohu. Naším zámerom bolo, aby sme dnes vyhrali. Bolo úplne jedno, akým spôsobom. To sme aj splnili, zvíťazili sme na nulu, to je najdôležitejšie," poznamenal maďarský záložník Dominik Szoboszlai. Veľké sklamanie zavládlo v azerbajdžanskom tábore. Neskrýval ho ani kouč Nikola Jurčevič. "Ťažko nájsť slová po takomto zápase. Blahoželám Maďarsku k víťazstvu, ale k priebehu duelu okrem posledných 30 sekúnd nemám čo povedať. Bolo to neuveriteľné," priznal. "Bezprostredne po stretnutí som dostal množstvo správ, aj maďarskí novinári mi potvrdili, že holandský arbiter nám odoprel gól. Neskutočná chyba. Je mi ľúto predovšetkým mojich hráčov, ich práca vyšla nazmar," hneval sa Jurčevič. "Azerbajdžan je malá krajina na futbalovej mape, ale aj tu žijú hrdí ľudia. Keď však zažijete niečo podobné, je to absurdné. Samozrejme, Maďarsko si zaslúžilo víťazstvo, ale nám nemali odoprieť jasný gól, zaslúžili sme si ho." Bezprostredne po góle sa chorvátsky šéf azerbajdžanskej lavičky dožadoval vysvetlenia. "Spýtal som sa na dôvod neuznania gólu, ale nedočkal som sa odpovede. Po zápase som zašiel za hlavným arbitrom, snažil som sa byť čo najviac korektný, keďže ani sám nemôžem vidieť všetko, čo sa udeje na ihrisku. On mi odvetil, že urobil správne rozhodnutie a presvedčím sa o tom po dueli. Vôbec mi však neobjasnil dôvod tohto verdiktu," prezradil Jurčevič. Na začiatku štandardnej situácie, ktorá vyvolala búrku nevôle u hostí, bol Araz Abdullajev. "Bahlul Mustafazade mal v závere gólovej akcie ruku ďalej od tela, čo zrejme zmiatlo rozhodcu. Na druhej strane je tu však aj jeho asistent, ktorý to mal vidieť. Nikto nerátal s tým, že to neuzná," skonštatoval Abdullajev. Na výsledku sa napriek chybe arbitra už nič nebude meniť, a tak Maďari poskočili v tabuľke na druhé miesto a najbližšie vo Walese ich čaká zápas o všetko.


Kanaďania hlasujú v tesných voľbách. Trudeau dúfa, že si udrží moc

Prieskumy ukazujú takmer dokonalú vyrovnanosť v preferenciách.

MONTREAL. Kanaďania začali v pondelok hlasovať v parlamentných voľbách. Prieskumy verejnej mienky naznačujú vznik menšinovej vlády, keďže hrozí, že Liberálna strana Kanady premiéra Justina Trudeaua príde o väčšinu, alebo dokonca o moc. Informovala o tom tlačová agentúra AFP. Liberáli a konzervatívci, vedení Andrewom Scheerom, pravdepodobne dosiahnu také tesné výsledky, že nebude možné určiť víťaza. Odborníci označujú tieto voľby za jedny z najtesnejších v novodobých dejinách Kanady. Hlasovacie miestnosti sa otvorili o 13.00 h SELČ v provincii Newfoundland a Labrador na východe Kanady, keďže sa nachádza v prvom zo šiestich časových pásiem krajiny. Hlasovacie miestnosti v ďalekej západnej provincii Britská Kolumbia budú otvorené ešte v utorok do 04.00 h SELČ, hoci prvé výsledky sa očakávajú už v pondelok od 01.00 h SELČ. Približne 27,4 milióna oprávnených kanadských voličov vyberá 338 členov parlamentu po napätej a niekedy až nenávistnej predvolebnej kampani. Tá trvala približne 40 dní. Prieskumy verejnej mienky ukazujú takmer dokonalú vyrovnanosť v preferenciách voličov. Ani liberáli, ani konzervatívci - strany, ktoré vedú Kanadu od vzniku konfederácie v roku 1867 - nezískajú podľa predpovedí dostatočnú podporu voličov na to, aby si zaistili nadpolovičnú väčšinu kresiel v parlamente.


Švédskemu módnemu reťazcu H&M sa nedarí, má príliš veľké zásoby oblečenia

Zisk reťazca Hennes & Mauritz klesol o pätinu.

ŠTOKHOLM. Švédsky odevný reťazec Hennes & Mauritz (H&M) zaznamenal pokles zisku v 2. kvartáli, keď pokračoval vo výpredajoch, aby znížil zásoby. Čistý zisk za tri mesiace od marca do mája 2018 v medziročnom porovnaní padol o pätinu na 4,64 miliardy SEK (448,3 milióna eur). Tržby bez započítania dane z pridanej hodnoty (DPH) sa znížili o 1 percento na 51,38 miliardy SEK (4,9 miliardy eur). "Do druhého kvartálu sme vstúpili s príliš veľkým nákladom zásob a stále máme nejaké nerovnováhy v sortimente H&M, čo postupne korigujeme," uviedol šéf spoločnosti Karl-Johan Persson. Dodal, že firma sa snaží zlepšiť dodávateľský reťazec, aby bol "flexibilnejší a efektívnejší". Tržby z online predaja v uplynulom kvartáli medziročne vzrástli o 17 percent. Spoločnosť H&M na konci mája prevádzkovala 4801 predajní, vrátane franšíz, oproti 4498 pred rokom.


Novou šéfkou MMF bude Kristalina Georgievová z Bulharska

Dijsselbloem akceptoval rozhodnutie ministrov financií členských krajín EÚ.

Brusel 2. augusta (TASR) - Novou predsedníčkou Medzinárodného menového fondu (MMF) sa po Francúzske Christine Lagardeovej stane bývalá bulharská eurokomisárka a výkonná riaditeľka Svetovej banky (SB) Kristalina Georgievová. Tlačová agentúra Reuters v piatok večer informovala, že bývalý holandský minister financií a bývalý šéf Euroskupiny Jeroen Dijsselbloem, ktorý bol považovaný za favorita na túto funkciu, akceptoval rozhodnutie ministrov financií členských krajín EÚ. Do najužšieho kola o súboj šéfa MMF sa v piatok dostali traja kandidáti - okrem Georgievovej a Dijsselbloema to bol ešte bývalý fínsky eurokomisár a súčasný guvernér fínskej centrálnej banky Olli Rehn. Vo štvrtok (1.8) boli v hre aj súčasný šéf Euroskupiny Mario Centeno z Portugalska a španielska ministerka hospodárstva Nadia Calvinová. Obaja sa súboja o post šéfa MMF vzdali. V piatkovom hlasovaní nakoniec Georgievová získala podporu 56 percent členských krajín EÚ predstavujúcich 57 percent obyvateľov EÚ, kým Dijsselbloem mal podporu zvyšných 44 percent krajín pokrývajúcich 43 percent obyvateľov Únie. Post predsedu MMF už tradične patrí kandidátovi z Európy. Doterajšia šéfka MMF Christine Lagardeová sa na jeseň tohto roku stane novou predsedníčkou Európskej centrálnej banky.


Liečba rakoviny aj rozšírená realita: Oceňovali najlepšie slovenské startupy

V bratislavskom Istropolise sa zišli najlepšie mladé firmy zo Slovenska. Na podujatí Startup Awards vystúpil aj prezident Andrej Kiska.

21:07 Prehľad víťazov nájdete na tomto odkaze. 20:49 MultiplexDX je zároveň aj celkovým víťazom Startup Awards 2016. 20:44 Víťazom kategórie Veda sa stáva firma MultiplexDX - ktorá vyvíja nové diagnostické metódy a aplikácie pre rýchlejšiu, efektívnejšiu a personalizovanú liečbu rakoviny. 20:41 V kategórii Digital zvíťazil startup na zlepšovanie call centier AgentBalance. 20:38 Kategóriu Umenie a Dizajn vyhráva čarodejnícka hra v rozšírenej realite Maguss. 20:35 Víťazom kategórie Spoločnosť sa stáva Stemi - aplikácia pre zdravotníkov a záchranárov. 20:13 Nemusíte byť perfektní, aby ste boli úspešní. Stačí, ak ste dostatočne dobrí," motivuje Levine, ktorý v roku 2013 predal svoj startup Waze Googlu za 1,1 miliardy dolárov. 20:01 "Ak vás niekto žaluje za porušovanie patentu, zažalujte ich tiež. Dostanete sa tak na rovnakú úroveň a môžete začať dialóg," odporúča Levine. 19:57 "Zakladanie startupu je ako zalúbiť sa do niekoho," tvrdí hlavný rečník dnešného podujatia, zakladateľ dopravnej aplikácie Waze Uri Levine. 19:15 Najlepším slovenským startupom je podľa čitateľov SME firma MultiplexDX, ktorá sa špecializuje na personalizovanú diagnostiku a liečbu rakoviny. V našej ankete získali 44,1 percenta hlasov. Na druhom mieste sa umiestnil balkónový ekosystém Bio-cultivator s 17,2 percentami a bronzovú priečku obsadila dotazníková slubža Groupsolver s 8,8 percentami hlasov. 19:05 Ako posledný sa dnes večer na pódiu prezentuje A.I. Diagnostics - startup, ktorý vyvíja umelú inteligenciu na rozpoznávanie rôzych objektov. Pomocou množstva obrázkov a vzoriek z biopsie ju naučili rozpoznávať poškodené tkanivo a odhaľovať tak rakovinu takmer s nulovou chybovosťou. 18:58 Druhý finalista kategórie Veda sa volá Groupsolver, ktorý sa pýta: čo vlastne chcú zákazníci? Využíva otvorené otázky a dotázniku, ktoré sa počas prieskumu spokojnosti prispôsobujú. Firmy tak môžu získať presnejšie výsledky a poznatky o preferenciách svojich zázkazníkov. 18:50 V kategórii Veda sa ako prvý predstavuje startup MultiplexDX, ktorý sa sústredí na liečbu rakoviny. Za kľúčový považujú personalizovaný prístup k diagnostike a liečbe. Vyvíjajú preto nové metódy a používajú biotechnológie, ktoré umožňujú rýchlejšiu a efektívnejšiu liečbu. 18:43 Posledným finatlistom kategórie Digital je AgentBalance - startup, ktorý by chcel, aby bolo kontaktovanie zákazníckej podpory príjemnou skúsenosťou. Používa nové metriky na monitorovanie spokojnosti zamestnancov call centier. Zameriava sa na pocity, nie na výkon, čím sa snaží zvýšiť čas, ktorý zamestnanci vydržia pracovať v call centre. 18.31 Ďalším súťažiacim je Pygmalios, ktorého cieľom je revolúcia maloobchodu. Firma využíva množstvo senzorov a kamier a zo získaných dát ponúka majiteľom obchodov ucelený pohľad na správanie ich zákazníkov. 18:27 Ako prvý z kategórie Digital sa predstavuje startup eDocu. Firma pomáha spoločnostiam vytvárať prehľadné katalógy a inventáre, čím jednodušuje prístup k informáciám a lepšie riešiť každodenné úlohy. 18:14 Cez prestávky sa okrem občerstvenia dá zabaviť aj na elektrickej trojkolke. Loading
 ... 18:11 Videli sme prvú polovicu finalistov. Pred druhým kolom si treba dať kávu. Loading
 ... 17:53 Posledným súťažiacim v kategórii Umenei a Dizajn je startup Crafting Plastics. Prinášajú bioplasty, ktoré sú ekologickou náhradu tradičných plastov. Dnes sa využíajú iba na obaly, ale Crafting Plastics z nich vyrábajú módne doplnky, napríklad kolekciu slnečných okuliarov. "Myslím, že tejto kategórii môžeme uspieť, pretože prinášame niečo uplne odlišné, nejde o žiaden softvér ani aplikáciu. Reagujeme na populárny trend ekologickej alebo takzvanej concious fashion (uvedomelej módy)," povedal pre SME jeden z členov tímu Filip Schwarz. 17:44 O priazeň poroty sa uchádza aj hra Maguss založená na rozšírenej realite. Dá sa hrať s aj bez špeciálneho čarodejníckeho prútiku. Hra patrí do žánru MMORPG, čím hráča vťahuje do fantasy sveta. Beta verzia pre verejnosť by mala byť dostupná vo februári roku 2017. Výhodou oproti PokémonGo má byť viacero možností, ktorým sa v hre dá venovať - napríklad mixovanie elixírov a zlepšovanie jednotlivých zručností. 17:34 V kategórii Umenie a Dizajn sa ako prvý prezentuje projekt Bio-cultivator, ktorý chce priniesť viac zelene do betónovej džungle miest. Múdry ekosystém v sebe zahrna sadenie, kompost a polievanie v jednom zariadení. Stačí kŕmiť červíky v komposte odpadom z kuchyne a pozorovať, ako vám na balkóne rastie kúsok prírody. O zvyšok sa stará systém, ktorý sa sám reguluje podľa meteorologických podmienok danej lokality. 17:29 Tretím súťažiacim kategórie Spoločnosť je aplikácia Stemi, ktorej cieľom je zachraňovať životy. Zameriava sa na zdravotníkov a záchranárov, ktorých spája s kardiológom pri infarktoch. Aplikácia už funguje v troch zachranárskych službách na Slovensku a tesujú ju aj dvaja partneri v USA. 17:21 Druhým finalistom v kategórii Spoločnosť je mobilná platforma Karmadilo. Používatelia aplikácie sa zúčastňujú prieskumov trhu pre rôzne korporácie, čím získajú finančnú odmenu, ktorú môžu venovať ľubovolnej charite alebo neziskovej organizácii. 17:10 Smartfóny majú množstvo užitočných funkcií, no nevidiaci a slabozrakí ich nedokážu využívať. Pomôcť im chce spoločnosť Corvus, ktorá vyvíja sadu aplikácií s inuitívnym ovládaním, hlasovou odozvou a čítačom obrazovky. Výhodou oproti konkurencii je čisto softvérové riešenie, používateľ nepotrebuje žiadne hardvérové doplnky. 17:08 Každý startup má tri minúty na prezentáciu. Začíname kategóriou Spoločnosť (Society), kde by malo ísť o technologickú inováciu so spoločenským presahom. 17:06 Začína prezentácia finalistov. Dvanásť startupov súťaží v štyroch kategóriách - Veda, Umenie a Dizajn, Spoločnosť a Digital. Pravidlá boli jednoduché: musí ísť o slovenskú firmu (alebo jeden zo zakladateľov musí byť Slovák), mala by byť založená na technológiách a mať globálny potenicál. Loading
 ... 17:00 Slovensko by malo podľa Kisku byť krajinou, ktorá nerešpektuje korupciu, kde každý občan môže dostať kvalitnú zdravotnú starostlivosť a vzdelanie. Dúfa, že k tomu prispejú aj mladé slovenské firmy. Loading
 ... 16:56 "Úspech je vždy prepojený s mnohými neúspechmi, nebojte sa neúspechov," odporúča startupistom prezident Andrej Kiska. "Rešpektujem každý nápad, ktorý vytvorí čo len jedno pracovné miesto." 16:47 "Ide o šiesty ročník Oskarov pre najlepšie mladé technologické firmy zo Slovenska," vtipkuje vo svojom príhovore pred začatím súťaže moderátor Matej "Sajfa" Cifra. 16:34 Zatiaľ druhý najpopulárnejší startup v našej ankete je Bio-cultivator - múdrý balkónový ekosystém. "Máme funkčnú technológiu aj dizajn, ale potrebovali by sme získať prostriedky na začatie výroby," opisuje pre SME výhody zviditeľnenia sa na súťaži šéfka Bio-cultivatoru Zuzana Tončíková. 15:59 Cez obedovú prestávku sme navštívili viaceré stánky so sprievodnými aktivitami. Ukázali nám napríklad vzdušný súboj prvých herných dronov na svete, model ekodomu a vyskúšali sme si aj hru Vyderži Pionier. 15:44 "Nebojím sa technologických inovácií, ale bojím sa toho, ako ich ľudia využijú." Jednou z inovácií, ktoré podľa Dysonovej môžu o tridsiatich rokov zmeniť svet je genetické inžinierstvo. Ako príklad uvádza možnosť upraviť ľudí, aby boli odolnejší voči kozmickej radiácii, čo výrazne zlepši možnosti vesmírneho cestovania. 15:33 Dysonová prezrádza, že nemá rada kultúru Silicon Valley, pretože je posadnutá titulmi ako CEO (riaditeľ) a porovnávaním, kto koľko zarobil. 15:24 Byť riaditeľom je podľa Dysonovej nuda, pretože musíte riešiť množstvo detailov a nemôžete sa venovať niečomu poriadne. 15:20 "Som posadnutá opravovaním vecí, ktoré nefungujú. Teraz sa napríklad venujem tomu, ako predchádzať cukrovke. Prevencia je škaredé slovo, ja mám najradšej pomenovanie sanitárna propaganda," hovorí americká novinárka a podnikateľka Esther Dysonová, ktorú magazín Forbes vyhlásil za jednu z najvplyvnejších žien amerického biznisu. Naráža tým na nefungujúce zdravotnícvo a zdôrazňuje, že najlepšie je priebežne sa starať o svoje telo. 15:16 Trojica mladých Slovákov prezentuje svoje nápady. Jedným z nich je napríklad aplikácia Pill Plan, ktorá notifikáciami pomáha ľuďom, ktorí užívajú veľké množstvo liekov a zvyknú na ne zabúdať. PIll Plan si môžete stiahnuť na zariadenia s operačným systémom Android cez tento odkaz. 14:21 Fotka zo zákulisia: príprava na prednášku o disruptívnom dizajne v móde. Loading
 ... 13:59 Pravdepodobne existujú ľudia, ktorí by chceli vaše dáta. Budte preto opatrní, používajte bezpečnostné nástroje, antivírusové služby a silné heslá, odporúča Karel Obluk. 13:52 Karel Obluk upozorňuje, že online identita sa dá ľahko ukradnúť, pretože útočníkom často pomáhame - napríklad vždy keď posielame alebo zdielame niečo cez sociálne siete. "Každá verejne dostupná informácia sa dá použiť proti vám. Niekedy nimi odhaľujete aj údaje, o ktorých netušíte - vašu polohu alebo vzorce správania," vysvetľuje Obluk. 13:36 "Dnes vás skúsim trocha vystrašiť," začína svoju prednášku o kyberbezpešnosti bývalý šéf antívírusovej spoločnosti AVG Karel Obluk. Rozhovor, ktorý pred pár dňami poskytol pre SME nájdete na tomto linku. 12:37 Prečo niektoré tričká stoja 15 a niektoré 100 eur? Jedným z faktorom je aj status. "Ľudia sú ochotní platiť za status nejakej značky, ale práve tie najdrahšie veci sú často menej kvalitné," hovorí Petra Langerová. 12:25 Slovenská dizajnérka Petra Langerová tvrdí, že každý startup narúša status quo daného odvetvia alebo priemyslu. Pri značke Everlane sa snaží vyrábať kvalitné oblečenie, ktoré netreba pravidelné nahrádzať novým a zároveň zachovať výnosy pre značku aj pre výrobcu. 11:52 Nástrojom budúcnosti pre vytvorenie Homo sapiens 2.0 je vzdelávanie. "Nemôžeme si dovoliť, aby vzdelanie dostali iba tí, ktorí sa narodili správnym rodičom alebo v konkrétnej časti sveta. Musíme si uvedomiť, že vzdelávanie je majetkom verejnosti" vysvetľuje John Sexton. 11:28 Na pódium prichádza bývalý prezident Univerzity v New Yorku John Sexton. "Vzdelávanie je ako symfonický orchester - človek si musí vybrať, do ktorej časti sa najviac hodí," povedal pre SME pred svojou dnešnou prednáškou. 10:40 Víťazov tohtoročných Startup Awards začneme spoznávať o 20:00. Neofciálneho víťaza čitateľov SME vyhlásime o hodinu predtým. Hlasovať môžete v tejto ankete. 10:10 Izraelský podnikateľ Yanki Margalit hovorí o budúcnosti. Odporúča napríklad vložiť kontrolu nad dopravou do rúk strojov a "zálohovať" ľudstvo kolóniou na Marse. "Pripravme sa na Homo sapiens 2.0," dodáva na záver svojej prednášky. BRATISLAVA. Na úspech začínajúceho biznisu niekedy nestačí mať iba dobrý nápad. Dvanásť slovenských firiem má dnes šancu zviditeľniť sa pred tisíckou svetových investorov. Na šiestom ročníku Startup Awards tiež súťažia o hlavnú cenu päťdesiattisíc eur a menšie ceny v štyroch kategóriách - Veda, Dizajn a Umenie, Spoločnosť a Digital. Súčasťou celodenného programu v bratislavskom Istropolise sú aj prednášky od investorov a rôznych úspešných ľudí zo startupového prostredia. Vystúpi napríklad zakladateľ aplikácie Waze Uri Levine, bývalý šéf českej spoločnosti AVG, niekdajší prezident Univerzity v New Yorku či slovenský prezident Andrej Kiska.


Potraviny Kačka vypredávajú tovar a zatvárajú predajne

V najbližších dňoch sa očakáva vyhlásenie konkurzu zo strany súdu.

BRATISLAVA. Obchodný reťazec Potraviny Kačka už od minulého týždňa vypredáva tovar a od uplynulého víkendu zatvára predajne. "Na základe súhlasu financujúcej banky ako jediného zabezpečeného veriteľa, ktorý ma záložné právo na zásoby, sme začali v stredu 18. septembra s výpredajom všetkého tovaru," priblížil Wieslaw Chlebuš, generálny riaditeľ Potravín Kačka (CBA Slovakia). Keďže aktuálna úroveň zásob v obchodoch je už minimálna, podľa Chlebuša už nedáva zmysel ďalej prevádzkovať obchody, od víkendu ich postupne zatvárajú. "V najbližších dňoch očakávame vyhlásenie konkurzu zo strany súdu. Následne prejde celá spoločnosť do správy konkurzného správcu. Dúfame, že sa tieto kroky udejú v čo najkratšom čase, aby existovala reálna šanca opätovného otvorenia čo najväčšieho počtu predajní zo strany nového investora," zdôraznil. Pripomenul, že vedenie spoločnosti od momentu podania návrhu na konkurz 30. augusta 2019, čo bola povinnosť, ktorú na základe danej situácie predpisovala legislatíva, pokračovalo v snahe hľadať alternatívne riešenie v podobe vstupu nového investora do spoločnosti. "Robili sme v uplynulých týždňoch všetko, čo bolo v našich v silách, aby sme zachovali pracovné miesta, udržali predajne otvorené a mohli pokračovať v dobudovaní nového distribučného centra," poznamenal. "Je dôležité spomenúť, že investor kupoval sieť potravín v zlom stave, avšak na základe skúseností z iných európskych trhov veril, že dokáže sieť ozdraviť. Napriek investičnej injekcii vo výške 18 miliónov eur sa to, žiaľ, nepodarilo. Do pôvodných plánov počas posledných 18 mesiacov zásadne zasiahlo výrazné zvýšenie mzdových nákladov v dôsledku rastu minimálnej mzdy a príplatkov za prácu cez víkend, sviatky a v noci, ako aj vysoké ceny energií a služieb," upozornil. Celej situácii podľa neho nepomohli ani výrazne sťažené podmienky na podnikanie v maloobchode na základe zákona o neprimeraných podmienkach v obchode s potravinami, ktoré si vyžadovali dodatočné financovanie. "Zlom však nastal momentom zmrazenia účtov bankou, v dôsledku čoho bolo vedenie spoločnosti povinné podať návrh na konkurz," dodal generálny riaditeľ.


Poštová banka vlani znížila zisk

Pokles zisku bol podľa vyjadrení banky očakávaný.

BRATISLAVA. Poštová banka dosiahla v minulom roku čistý zisk 49,3 mil. eur. V medziročnom porovnaní je to pokles zhruba o 9 %. Na vývoj hospodárskeho výsledku výraznejšie vplývalo viacero faktorov. Banka vlani investovala do nových rozvojových projektov, modernizácie produktov, infraštruktúry, do rozširovania pobočkovej siete a redizajnu súčasných predajných miest.Pokles zisku však bol podľa vyjadrení banky očakávaný. “Plánovali sme, že nasmerovanie do novej éry, rovnako ako modernizácia produktov a služieb, sa odzrkadlia v krátkodobom poklese hospodárskych výsledkov banky v minulom a v tomto roku,” povedal Andrej Zaťko, generálny riaditeľ Poštovej banky. Hospodársky výsledok podľa banky ovplyvnili aj pretrvávajúce nízke úrokové sadzby na trhu a silné konkurenčné prostredie. Dôsledkom toho je, že čisté úrokové výnosy klesli medziročne o 11,6 % na 163,7 mil. eur.Bilančná suma banky narástla na 4,3 mld. eur, čo predstavuje medziročný nárast o 1,9 %. Úvery klientom dosiahli celkový objem 2 mld. eur a vklady klientov 3,6 mld. eur. V porovnaní s rokom 2015 to predstavuje nárast v úveroch o 4,3 % a vkladoch o 1,9 %.


V ruských mestách sa konali pochody na podporu stíhaných aktivistiek

Demonštranti vyšli do ulíc bez úradného povolenia.

MOSKVA. Vo viacerých mestách v Rusku sa v nedeľu konali pochody "rozhnevaných matiek", ktorých cieľom bolo podporiť dve väznené opozičné aktivistky. Žiadali aj prepustiť na slobodu politických väzňov v Rusku, informoval denník Novaja gazeta. Zhromaždenia s účasťou desiatok až stovky ľudí sa konali bez úradného povolenia, pričom v Moskve polícia zadržala dvoch a v Petrohrade desiatich účastníkov. V Moskve polícia zatkla aj troch aktivistov z nacionalistického Ruského oslobodzovacieho hnutia SERB, ktorí sa účastníkov pochodu na podporu matiek snažili vy DČ provokovať k násilnostiam. K politickým väzňom demonštranti radia aj koordinátorku opozičného hnutia Otvorené Rusko Liju Miluškinovú a členku federálnej rady tohto hnutia Anastasiju Ševčenkovú, ktoré sú od januára vyšetrované políciou. V čase, keď bola Ševčenková už v domácom väzení, jej dcéra zomrela v nemocnici po hospitalizácii s obštrukčnou bronchitídou. Vyšetrovateľ matke síce umožnil, aby bola s dcérou, ale lekári jej návštevu povolili až vtedy, keď bolo očividné, že dieťa zomiera. Na pohreb dcéry už Ševčenkovej úrady dovolili ísť. Tento prípad vyvolal veľkú nevôľu ruskej verejnosti a akcie na podporu Ševčenkovej sa v nedeľu konali v mnohých ruských mestách. Ich symbolom bolo čierne srdce. Nálepky s týmto motívom mali účastníci protestných akcií na svojich odevoch. Ševčenková je stále v domácom väzení, kde čaká na začiatok súdneho procesu. Obvinená je podľa zákona z roku 2015, ktorý účasť na aktivitách nežiaducej organizácie trestá odňatím slobody. Miluškinová je obvinená z obchodovania s drogami. Otvorené Rusko, pre ktoré Ševčenková a Miluškinová pracujú, je organizácia založená exilovým ruským podnikateľom a bývalým oligarchom Michailom Chodorkovským. Organizácia sa v roku 2014 pretransformovala na občianske a politické hnutie, ktorého cieľom je prerod Ruska na právny a spravodlivý štát dodržiavajúci ľudské práva a snažiaci sa vybudovať občiansku spoločnosť. Akcia na podporu Ševčenkovej sa konala aj v sobotu podvečer, a to v Petrohrade, kde polícia zadržala niekoľko jej účastníkov, informoval denník Novaja gazeta.


Kampaň sa skončila, sľuby neplatia. Tieto obraty už Trump stihol od volieb

Múr na hranici s Mexikom, odstúpenie od klimatickej dohody, obnovenie mučenia. Trumpove sľuby po voľbách neplatia.

WASHINGTON, BRATISLAVA. Bol registrovaným demokratom, kým sa z neho nestal republikán. Podpísal otvorený list vláde, aby výraznejšie znižovala emisie, neskôr klimatické zmeny označil za čínsku konšpiráciu s cieľom poškodiť americkú ekonomiku. Donald Trump menil svoje postoje dávno predtým, ako vyhral americké prezidentské voľby. Málokoho prekvapí, že v tom pokračuje aj naďalej. Zmeny sa dočkal napríklad najznámejší sľub o výstavbe múru na hranici s Mexikom, ktorí majú zaplatiť práve Mexičania, či snaha vyhostiť všetkých nelegálnych imigrantov, ktorí žijú v Spojených štátoch. Tu sú príklady najväčších Trumpových názorových obratov. Múr na hranici bol od začiatku témou Trumpovej kampane. Už pred rokom a pol sa tým odlíšil od ostatných kandidátov, ktorí ponúkali reálnejšie a menej spektakulárne riešenia. Neprekvapí, že múr nakoniec stáť nebude. Aj jeden z jeho najbližších podporovateľov Newt Gingrich v rozhovore pre NPR priznal, že múr síce stáť nebude, ale „bol to dobrý nástroj v kampani“. Trump však od tohto cieľa celkom neustúpil. Pripúšťa, že časť hranice nebude pokrývať múr, ale len plot. Ani to sa však nepáči napríklad ekologickým aktivistom, keďže zvieratá hranice nepoznajú a týmto územím migrujú. Ak by sa ich cesta uzavrela, nebolo by to možné. Každý jeden z 11,3 milióna nelegálnych migrantov bude musieť odísť, hlásal Trump v kampani. Mal to byť jeden zo zásadných obratov oproti vládnutiu Baracka Obamu. Vo voľbách však Trump potreboval aj hispánskych voličov a tento sľub postupne zmierňoval. Teraz chce už vyhostiť len tých nelegálnych migrantov, ktorí „sú kriminálnici, majú záznam v trestnom registri, sú členovia gangov alebo drogoví díleri“, píše BBC. Takýchto ľudí by podľa neho mali byť dva až tri milióny. Podľa amerického think-tanku Inštitút pre migračnú politiku je nelegálnych migrantov so záznamom v registri maximálne 890-tisíc. V tomto sa už od Obamu nelíši prakticky vôbec, ani jeho administratíva nechcela legalizovať pobyt zločincov. Trump uspel ako kandidát ľudí, ktorí odmietajú establišment. Ten pre mnohých symbolizovala práve Hillary Clintonová, ktorá v politike pôsobí dlhé roky. Teraz sa ukazuje, že ani Trump nemá k ľuďom s bohatými politickými skúsenosťami ďaleko. Už len spomínaný Gingrich viedol republikánov v politických súbojoch na pôde Kongresu ešte v 90. rokoch. Budúci prezident sa tiež stretol s neúspešným republikánskym kandidátom na prezidenta z roku 2012 Mittom Romneym a hovorí sa, že by sa mohol stať ministrom zahraničných vecí. Do jeho tímu, ktorý pripravuje prevzatie moci, sa dostali aj lobisti z Wall Street. „Kampaň si postavil na boji s Wall Street a establišmentom a potom sa obráti na Wall Street a jeho lobistov,“ zhrnul Trumpove personálne voľby pre AP Dean Baker z Centra pre ekonomický a politický výskum. Keď už útoky na Mexičanov prestali tak pútať pozornosť, obrátil Trump svoj hnev na moslimov. Po minuloročnom útoku dvoch džihádistov v San Bernardine vyhlásil, že bude požadovať zákaz imigrácie moslimov. O tomto pláne sa na Trumpovej stránke už nič nehovorí. Trumpov tím chce namiesto toho „zastaviť vydávanie víz na miestach, kde nie je možná dôkladná kontrola“. Mám veľmi otvorenú myseľ a tému klimatických zmien si poriadne naštudujem a až potom sa rozhodnem. Hillary Clintonová bola v kampani pre Trumpa „nechutnou ženou“, na ktorú hneď po zvolení pošle osobitného prokurátora a ten ju za zneužívanie e-mailovej adresy z čias pôsobenia na ministerskom poste pošle do väzenia. Tento týždeň Trumpov tím oznámil, že nebude iniciovať stíhanie Clintonovej. Budúci prezident to potvrdil aj v rozhovore pre New York Times. Namiesto stíhania by sa mala radšej doliečiť, naznačil. „Chcem sa pozerať dopredu, nie dozadu. A naozaj nechcem ublížiť Clintonovcom,“ povedal a dodal, že "už si toho rôznym spôsobom veľa odtrpeli“. Práve slogany o tom, že Clintonová patrí do väzenia a nie do Bieleho domu, boli počas mítingov obľúbené medzi skandujúcim davom. „Je mnoho ľudí, ktorí keď počuli Trumpa hovoriť o stíhaní Clintonovej a súhlasili s ním, naozaj verili, že to tak bude,“ uviedol pre portál Daily Beast ultrakonzervatívny rozhlasový moderátor Rush Limbaugh. Jedným z prvých krokov Trumpovho úradovania malo byť odstúpenie od parížskej klimatickej dohody, na ktorej sa pred rokom zhodol prakticky celý svet. Podľa väčšiny vedcov je to jedna z posledných šancí ako aspoň zmierniť katastrofické zmeny. Trump v minulosti sám podpísal otvorenú výzvu, aby americká vláda výraznejšie zmenšovala množstvo vypúšťaných emisií. Možno práve táto časť jeho osobnosti sa v ňom ozvala, keď sa ho na toto opýtali novinári New York Times. „Mám veľmi otvorenú myseľ a túto tému si poriadne naštudujem a až potom sa rozhodnem,“ povedal a aspoň trochu zmiernil paniku medzi ekologickými aktivistami. Trumpovi sa v kampani zdalo veľmi nespravodlivé, že kým teroristi z Islamského štátu môžu zajatcom odrezávať hlavy, Američania nemôžu pri výsluchoch využiť ani mučiacu techniku známu ako simulované topenie alebo waterboarding. Až sa nedávno stretol s generálom Jamesom Mattisom, jedným z adeptov na post ministra obrany, a ten mu povedal, že s pivom a cigaretami získa informácií viac ako mučením. Odborníci to pritom hovoria už dlho. Ak je väzeň mučený, síce prezradí viac informácií, no tie nie sú spoľahlivé, lebo v tej chvíli je jeho jedinou motiváciou ukončiť prebiehajúce mučenie. Často si radšej niečo vymyslí. Vyšetrovatelia preto hovoria, že oveľa dôležitejšie je vybudovať si s podozrivým aspoň náznak dôvery a dať mu najavo, že spolupráca pre neho bude mať zmysel. „Nehovorím, že to zmenilo môj názor, ale tá odpoveď ma zaujala,“ povedal Trump v spomínanom rozhovore pre New York Times. Jedným z najčastejších cieľov kritiky republikánskych politikov je Obamacare, teda reforma zdravotníctva dosluhujúceho prezidenta. Zákon, ktorý zabezpečil prístup k zdravotníctvu pre všetkých, chápu ako neprípustné zasahovanie do slobody podnikania. Trump v tomto nebol výnimkou. Po povolebnom stretnutí s odchádzajúcim prezidentom však priznal, že zákon netreba okamžite rušiť, najmä v situácii, keď nepredstavil žiadnu plnohodnotnú náhradu. Vyhlásil, že jeho „najsilnejšie časti“ určite zachová. Ide najmä o zákaz toho, aby zdravotné poisťovne odmietli klienta poistiť pre jeho zdravotný stav a umožnenie toho, aby sa ošetrenie detí financovalo z poistky ich rodičov.   Tento text ste mohli čítať vďaka tomu, že platíte za obsah. Vážime si to.


Predstaviteľ OBSE pre slobodu médií odsúdil vraždu Jána Kuciaka

Désir ocenil, že slovenský prezident Andrej Kiska a premiér Robert Fico reagovali rýchlo.

OTTAWA. Predstaviteľ Organizácie pre bezpečnosť a spoluprácu v Európe (OBSE) pre slobodu médií Harlem Désir odsúdil vraždu slovenského investigatívneho novinára Jána Kuciaka a jeho snúbenice. Vyzval pritom úrady, aby prípad riadne, rýchlo a transparentne vyšetrili. "Ide o bezprecedentnú vraždu novinára v Slovenskej republike. Vydesila slovenských občanov a mediálnu komunitu. Je to aj šok pre mňa a môj úrad, keďže Kuciak bol v mnohých prípadoch náš partner," uviedol Désir. "Vyzývam úrady, aby urobili všetko pre to, aby sa páchatelia a strojcovia zapojení do tejto odpornej dvojnásobnej vraždy dostali pred súd," povedal a ocenil, že slovenský prezident Andrej Kiska a premiér Robert Fico reagovali rýchlo. Podľa Désira je znepokojujúce, že po minuloročnej vražde maltskej novinárky Daphné Caruanovej Galiziovej došlo k ďalšej vražde novinára píšuceho o korupcii. "Nemôžeme akceptovať novú realitu, v ktorej sa žurnalisti pravidelne stávajú cieľmi útokov pre svoju investigatívnu prácu," dodal a vyslovil hlbokú sústrasť rodinám a kolegom Jána Kuciaka a jeho partnerky. Hovorkyňa úradu predstaviteľa OBSE pre slobodu médií Anna Lundbladhová v pondelkovej tlačovej správe pripomenula, že Kuciak bol novinárom známy vyšetrovaním podozrivých prípadov podvodov s DPH. Bol tiež členom organizácie New Media Network a spolupracoval s úradom predstaviteľa OBSE pre slobodu médií na konferenciách Gaining a Digital Edge v rokoch 2015 a 2016. Polícia našla telá novinára portálu aktuality.sk Jána Kuciaka a jeho priateľky v nedeľu v rodinnom dome vo Veľkej Mači. Policajný prezident Tibor Gašpar v pondelok informoval, že príčinou ich smrti boli pravdepodobne strelné poranenia hrudníka a hlavy. Podľa šéfa polície pravdepodobne išlo o dvojnásobnú úkladnú vraždu, ktorej motív zrejme súvisel s prácou investigatívneho novinára.


V Košiciach začne jazdiť dopravný startup Taxify

Spoločnosť Taxify v súčasnosti pôsobí vo viac než 20 krajinách po celom svete.

BRATISLAVA, KOŠICE. Európsky dopravný startup Taxify, ktorý funguje na princípe spolujazdy, začína od štvrtka (22.3.) pôsobiť v Košiciach. "Chceme tunajším cestujúcim ponúknuť rovnaké výhody a služby, pre ktoré si obľúbili Taxify napríklad aj pri používaní v Bratislave. Zároveň vieme, že Košičania volajú po alternatíve k možnostiam, ktoré sú v súčasnosti k dispozícii. Skúsenosti totiž ukazujú, že Slováci vítajú trend zdieľanej ekonomiky," uviedol Matej Beňuška, ktorý zodpovedá za štart služby v Košiciach. Za niekoľko týždňov sa im podľa jeho slov podarilo vyškoliť dostatočné množstvo vodičov, aby vedeli pokryť predpokladaný dopyt v Košiciach. Aplikáciu je možné stiahnuť pre zariadenia s operačným systémom Android a iOS.


Čínskemu ropnému gigantovi PetroChina vzrástol zisk o 290 percent

V tom období sa v severných oblastiach krajiny začína zimné vykurovacie obdobie.

PEKING. Najväčšia čínska ropná spoločnosť PetroChina zaznamenala v 3. štvrťroku prudký rast čistého zisku, k čomu jej dopomohlo zníženie dlhu a zotavenie cien ropy. Čistý zisk spoločnosti dosiahol v 3. štvrťroku 4,69 miliardy jüanov (607,32 milióna eur). V porovnaní s rovnakým obdobím minulého roka to predstavuje rast o 290 percent. Tržby vzrástli o 17 percent na 481,8 miliardy jüanov. Vo 4. štvrťroku očakáva PetroChina ďalší rast zisku, nakoľko od polovice novembra počíta so zvýšením veľkoobchodných cien zemného plynu približne o 20 percent. Ako uviedli analytici, práve v tom období sa v severných oblastiach krajiny začína zimné vykurovacie obdobie. Čo sa týka produkcie, za tri kvartály tohto roka ťažba ropy mierne klesla. Od januára do konca septembra dosiahla 660 miliónov barelov (1 barel = 159 litrov), či medziročne predstavuje pokles o 5,5 percenta.


Ceny ropy naďalej rastú, vyskočili na vyše 3,5-ročné maximum

NEW YORK. Ceny ropy vzrástli na 3,5-ročné maximum, pričom cena Brentu prekonala hranicu 76 USD za barel (159 litrov). Pod rast sa podpísal pokračujúci pokles ťažby vo Venezuele a obavy, že USA opätovne uvalia sankcie na Irán. Produkcia ropy vo Venezuele dosahuje zhruba 1,5 milióna barelov denne. Od roku 2005 tak ťažba klesla približne o polovicu. Na ceny ropy vplývajú aj očakávania, že americký prezident Donald Trump odstúpi koncom týždňa od jadrovej dohody s Iránom, na základe ktorej boli zrušené sankcie voči blízkovýchodnej krajine. Trump by o tom mal rozhodnúť do 12. mája. Cena severomorskej ropnej zmesi Brent s dodávkou v júli vzrástla do 18.34 h SELČ o 1,22 USD na 76,09 USD (63,93 eura) za barel. Kľúčovú hranicu prelomila aj cena americkej ľahkej ropy WTI. Vzrástla o 86 centov na 70,58 USD za barel a prvýkrát od novembra 2014 prekonala hranicu 70 USD/barel.


Poslancovi Uhlerovi sa nepáčilo výberové konanie šéfa DPB

Jozef Uhler a Peter Lenč vyjadrili svoje skúsenosti z výberových procesov.

BRATISLAVA. Lepšie a zrozumiteľnejšie sformulovanie podmienok, ktoré majú spĺňať jednotliví uchádzači, ale aj snaha nájsť toho najlepšieho kandidáta v opakovanom výberovom procese. Ako možnosti urobiť výber šéfov mestských podnikov kvalitnejším to vidia poslanci bratislavského mestského zastupiteľstva (MsZ) Jozef Uhler a Peter Lenč, hostia relácie Mesiac v Bratislave, spravodajskej televízie Tablet.TV. Poslanci vyjadrili svoje skúsenosti z výberových procesov, ktorých sa ako členovia komisií zúčastnili. "Ja musím povedať, že mám pozitívnu skúsenosť, všetko tam bolo v poriadku a bolo to veľmi zodpovedne pripravené i vedené," uviedol Lenč. Uhlerova skúsenosť, konkrétne pri výbere šéfa DPB, je zasa opačná. "Nepáčilo sa mi to. Ak sa dva mesiace pred výberovým konaním objaví meno istého človeka, ktorý vraj ani nechce kandidovať, no na poslednú chvíľu sa medzi kandidátmi predsa len objaví a napokon to aj vyhrá, hoci nemá požadovanú prax, tak sa mi to zdá až príliš podozrivé," priznal Uhler. Za problém považuje, ak sa objavujú pochybnosti, že pri výbere sa nerešpektovali podmienky, ktoré sa stanovili v prípade predpokladov uchádzačov. "Je pravda, že tie podmienky boli trochu alibisticky sformulované, hovorili o tom, že by bolo ideálne, ak by ten a ten človek spĺňal toto a toto. Ale aj tak si myslím, že ak máme pochybnosti, respektíve vieme, že sme nenašli toho najlepšieho kandidáta, mali sme buď diskutovať o tom, či aj tak je prijateľný, alebo jednoducho výber zopakovať. To sa však nestalo," upozornil. Lenč mieni, že by bolo vhodnejšie, ak by mesto jasne deklarovalo, aký typ manažéra chce na konkrétnom poste mať. "Ak by od začiatku povedalo, že je tam potrebný krízový manažér, mohlo sa vyhnúť otázkam, prečo nemá úspešný kandidát príslušné odborné vzdelanie," uviedol, narážajúc na medializovaný prípad výberu šéfa Bratislavskej vodárenskej spoločnosti (BVS). Podľa neho by tiež pomohlo, ak by ešte pred vyhlásením výberového konania mesto predstavilo filozofiu a ciele, ktoré chce s novým vedením v mestskom podniku dosiahnuť. Obaja poslanci sa zhodli, že pred novými šéfmi mestských firiem stoja tak či tak veľké výzvy, ktoré nebude ľahké zvládnuť.


O KNIHÁCHObratník Raka a sex pod Eiffelovkou

Keď táto legendárna kniha v roku 1970 konečne vyšla, slovenskí čitatelia sa dočkali nielen množstva sexu a zopár vulgarizmov, ale aj...

Zabudnuté bestsellery Keď táto legendárna kniha v roku 1970 konečne vyšla, slovenskí čitatelia sa dočkali nielen množstva sexu a zopár vulgarizmov, ale aj neskutočného surrealistického humoru.   V cykle o zabudnutých bestselleroch sme už písali o dvoch knihách, ktoré koncom šesťdesiatych rokov prelomili spoločenské tabu na Slovensku a pobláznili tisícky čitateľov: Kámasútra spôsobila ošiaľ tým, že Slovákom ponúkla 64 sexuálnych polôh. Náučná osvetová kniha Sex a vydatá žena od britského autora Eustacea Chessera zas vysvetľovala ženám, čo je to predohra a orgazmus, čo bolo dovtedy nevídané a neslýchané. Vďaka tomu ľudia brali kníhkupectvá útokom a čítali ich aj ľudia, ktorí naposledy slabikovali možno šlabikár.K týmto dvom knihám treba pridať ešte tretiu, možno najlegendárnejšiu a najškandalóznejšiu a triáda slovenských sexuálnych bestsellerov tak bude uzavretá. Tou knihou je Obratník Raka od amerického autora Henryho Millera (1891 – 1980). Generácia dnešných päťdesiatnikov dobre vie, o čom je reč. Stovky či možno tisíce mladých ľudí vtedy (aj neskôr) túto knihu čítali potajme s baterkou pod paplónom a snažili sa porozumieť, o čom vlastne je. Vedeli, že je v nej plno neprístupných a „zakázaných“ slov, že je v nej plno sexu a podobných vecí, treba však povedať, že len málokto ju dočítal až do konca.   Preškolení miništranti Hoci komunisti počas svojej diktatúry nenávideli cirkev a potláčali jej pôsobenie, ako len mohli, jedno s ňou mali spoločné: hlboko zakorenené puritánstvo, strach zo žien a odsúvanie sexu ako niečoho, o čom sa nahlas nerozpráva. V tomto si mohli dedinskí farári a komunistickí funkcionári podať ruky. Koniec koncov, tí najväčší komunisti boli len preškolení miništranti, preto sa netreba čudovať, že po príchode k moci zakázali všetko čo i len v náznakoch spojené so sexom a erotikou. Označili to ako „pornografiu“ a zúrivo škrtali pasáže, v ktorých sa napríklad vášnivo bozkávalo alebo sa spomenuli ženské prsia.Dvadsať rokov od komunistického prevratu v roku 1948 v celom Československu neexistovala kniha, v ktorej by sa otvorene hovorilo o sexe. Generácia, ktorá sa narodila po druhej svetovej vojne, v podstate ani netušila, že čosi také existuje a slovo „sex“ bolo len abstraktným výrazom pre čosi neprístupné. Keď sa s nástupom liberalizácie v roku 1968 uvoľnila či úplne zrušila cenzúra, vydavatelia s radosťou ponúkli čitateľom prvé sexuálne literárne ochutnávky. Vedeli, že na tom určite neprerobia, pretože dvadsaťročná abstinencia spôsobila, že ľudia vďačne kúpia čokoľvek, čo nieslo opatrnú nálepku sex či erotika.   Prečo ho nezakázali Aj dnes je vydanie prekladovej knihy dlhodobá práca. Niekto musí vybrať text, niekto ho musí preložiť, niekto zredigovať a niekto dať do výroby. Pri všetkej snahe to v šesťdesiatych rokoch trvalo dva roky, kým sa kniha dostala na pulty, takže keď v roku 1970 Obratník Raka konečne vyšiel, bolo po liberalizácii, opäť fungovala cenzúra a pri moci boli komunistickí konzervatívci. Lenže tí nemohli z edičných plánov vydavateľstiev vyhodiť všetko, čo tam podľa nich nepatrilo, pretože by takmer nič nevyšlo a vznikla by aj hospodárska škoda, ktorú by musel ktosi zaplatiť. Zmluvy boli totiž podpísané, honoráre povyplácané, mnohé knihy vysádzané, iné čakali na distribúciu.Obratník Raka cez normalizačné cenzúrne sito prešiel, pretože vydavatelia očakávali veľký zisk. Okrem toho, v tejto knihe nebolo žiadne politikum, nebola to žiadna oslava kapitalizmu, takže funkcionári mohli nad ňou mávnuť rukou. Nech si pracujúci prečítajú o tom, ako sa súložilo v medzivojnovom Paríži s prostitútkami, také čosi im u nás v socialistickom Československu nehrozilo. Neviem si ináč vysvetliť dôvod, prečo práve táto kniha vyšla a iné, menej provokatívne a bez „zakázaných“ slov dali komunisti zošrotovať.   Hanopis a ohováranie „Bývam vo Ville Borghese. Nikde niet ani smietky, každá stolička stojí na svojom mieste. Všetci sme tu osamelí, všetci sme mŕtvi. Včera večer Boris zistil, že má filcky. Musel som ho vyholiť pod pazuchami, lenže ani potom svrbenie neprestalo. Ako môže niekto dostať filcky v takom krásnom prostredí?“ Týmito vetami sa začína Obratník Raka a neskúsený mladý slovenský čitateľ (akým som bol napríklad ja) okamžite narazil na dva problémy: čo je to Villa Borghese a čo sú to filcky? Nedalo sa ináč, len pokračovať v čítaní a zmätok v hlave rástol. O čom vlastne táto kniha je? Nuž áno. O čom je Obratník Raka? Dnes sa už na to môžeme pozerať len s úsmevom, vydavateľstvo Tatran však čitateľov v podstate podviedlo. Za nálepkou „škandalózna kniha“ a „erotika a sex“ sa totiž skrýval text, ktorý nemal príbeh a bol plný surrealistických obrazov. Je chvályhodné, že vôbec v slovenčine vyšiel, pretože patrí k základným knihám 20. storočia. Úbohí čitatelia však márne čakali „bežný“ román, v ktorom o čosi pôjde a bude sa v ňom aj súložiť, možno priamo pod Eiffelovkou. Namiesto toho čítali zmes autobiografie, filozofických reflexií, surrealistických voľných asociácií a sociálnej kritiky. Už na strane 8 autor varuje: „Toto nie je kniha v bežnom zmysle slova... Je to hanopis, ohováranie, urážka na cti, pľuvanec do tváre osudu, kopanec do zadku Boha, Človeka, Osudu, Času, Lásky, Krásy... ráčte si vybrať.“Samozrejme, v knihe je aj plno sexu, veď o ten šlo vari najviac. Príbeh tam však nebol. Keď to veľmi pritiahnem za vlasy, Obratník Raka sú zápisky zo života kaviarenského povaľača, ktorý sa priživoval na každom, kto mu zaplatil za jedlo a pitie, a všetkým rozprával o tom, že práve píše geniálnu knihu. Zväčša však písal o svojich kamarátoch a nakydal na nich, koľko len mohol, alebo o prostitútkach, s ktorými si trocha užil v nejakom bordeli.   To slovo Keby to však bolo len takto, Obratník Raka nikdy nevstúpi do dejín literatúry a Henry Miller skončí zabudnutý a chudobný ako tisícky iných autorov, ktorí začiatkom tridsiatych rokov minulého storočia prišli do Paríža hľadať svätý grál úspechu. Miller napísal vskutku živelný text plný silných obrazov, provokujúcich myšlienok a neskutočného humoru. Vulgarizmy a sex možno sprvu pôsobia šokujúco, ale nie sú samoúčelné. Celá táto záplava slov je vlastne oslavou života prežívaného zo dňa na deň. Do slovenčiny tento text vynikajúco a tvorivo preložil Jozef Kot a preslávil Obratník Raka tým, že v ňom na jednom mieste použil vulgárne pomenovanie mužského pohlavného orgánu. Bolo to prvýkrát v dejinách slovenskej literatúry a konkrétne ho nájdete na strane 53.V dnešných časoch, keď používanie vulgarizmov v literatúre už dávno nie je tabu, to nie je nič zvláštne. Ja si však pamätám, ako raz ktosi v sedemdesiatych rokoch priniesol Obratník Raka do školy (strednej) a ukazoval tú stranu, s konkrétnou vetou a slovíčkom, všetkým záujemcom, pričom niektoré spolužiačky takmer omdleli. Nuž, také to boli časy. Mládež bola rovnaká ako dnes, pila, fajčila a súložila, len literatúra bola trocha iná.   Čitatelia aj v Česku Obratník Raka vyšiel v roku 1970 v náklade úžasných 55-tisíc kusov a pomerne rýchlo sa rozpredal. Jeho úspech čiastočne podporil aj fakt, že v roku 1969 vychádzal na pokračovanie v dvojmesačníku Revue svetovej literatúry, takže čitatelia naň už vlastne čakali. Tiež bolo dôležité, že v češtine Obratník Raka vtedy nevyšiel, takže kniha sa dobre predávala aj v Česku. Tamojším čitateľom museli niektoré slovenské vulgarizmy znieť naozaj ľubozvučne a exkluzívne. Treba však povedať, že Obratník Raka v češtine vyšiel už v roku 1938 (prel. Quido Palička) a bol to vôbec prvý preklad tejto knihy do iného jazyka. Náklad sa vypredal ešte skôr, ako ho stihla zhabať cenzúra a kniha vraj zásadne ovplyvnila mnohých budúcich českých autorov, napríklad Bohumila Hrabala. Henry Miller: Obratník Raka Vydal Tatran 1970 Preklad: Jozef Kot, doslov Dušan Slobodník Náklad: 55 000 kusov, cena 26 Kčs   Ukážka z knihy Kedykoľvek som pozrel na inú ženu, vždy som si pomyslel na Germaine, na ten ohnivý krík, ktorý mala medzi nohami a na ktorý sa nedalo zabudnúť. Spôsobovalo mi rozkoš, keď som sedel na terase malého tabacu a díval sa na ňu, ako vykonáva svoju živnosť, sledoval, ako sa aj v prípade iných uchyľuje k tým istým grimasám a trikom ako voči mne. Germaine bola lovkyňa. Nečakala, kým za ňou niekto príde – vyšla do ulice a uchmatla si vás. Hádam nebolo veľmi príjemné, ak ste zacítili jej opitý dych, ktorý sa skladal zo slabej kávy, koňaku, apéritifs, pernodov a podobných svinstiev, lenže skrz-naskrz ju prenikal oheň, žiaril jej medzi nohami, tam, kde ženy majú žiariť, a tak ste sa napokon ocitli tam, odkiaľ ste vyšli, znova ste zacítili pod nohami zem. (s. 48)


Veľká cena Mexika sa napriek zemetraseniu uskutoční v pôvodnom termíne

MEXICO CITY. Veľká cena Mexika vo Formule 1 sa podľa organizátorov uskutoční v pôvodnom termíne 27.- 29. októbra napriek zemetraseniu, ktoré v utorok zasiahlo hlavné mesto Mexico City. Podľa marketingového riaditeľa Rodriga Sáncheza trať nebola poškodená. "Urobili sme dve obhliadky trate a aj budov a všetko je v poriadku. Preteky sa určite uskutočnia," uviedol Sánchez. Tiež dodal, že je dôležité zamerať sa na bezprostrednú pomoc pri zemetrasení, ktoré doteraz zabilo 230 ľudí v hlavnom meste a okolitých štátoch Mexika. "Snažíme sa vydať všetky informácie, aby ľudia vedeli ako môžu pomôcť. Chceme, aby sa v meste vrátilo všetko do starých koľají. Budeme pokračovať v práci, ktorú robíme. Trať je v poriadku, takže určite pripravíme skvelé preteky," dodal Sánchez.


Výbuch v uhoľnej bani v Pakistane uväznil desať baníkov

KVÉTA. Po explózii metánu v uhoľnej bani v pakistanskej provincii Balúčistan zostalo pod zemou uväznených desať robotníkov. Jedného baníka, ktorý sa v tom čase nachádzal blízko zemského povrchu, sa podarilo zachrániť. Výbuch nastal viac ako 1220 metrov pod zemou. Hovorca tamojšej vlády uviedol, že dúfajú v záchranu desiatich baníkov.Ako dodáva agentúra AP, pakistanský banský priemysel často ignoruje bezpečnostné nariadenia, čo za niekoľko uplynulých rokov viedlo k úmrtiam mnohých baníkov.


Odborníci radia, ako sa pri napadnutí správať

Z utečencov terče

Rozhovor s napadnutou

Ako sa správať

Útočníkov netreba ignorovať, obete potrebujú pomoc.

- Vyhýbajte sa konfliktným situáciám. Ak napríklad vidíte, že nastupuje agresívne vyzerajúca partia ľudí, zvoľte radšej iný spoj. - V hromadnej doprave si radšej sadnite do tej časti, kde je vodič. - Neberte si so sebou cenné veci ani neukazujte, že ich pri sebe máte. - Verbálne provokácie ignorujte. - V prípade napadnutia sa snažte dostať medzi ľudí stojacich okolo. Útočníci tak na vás nebudú mať dosah. - Ak po vás vykrikujú na ulici, kde v blízkosti nikto nie je, vojdite radšej napríklad do obchodu či kaviarne. - V prípade cestovania hromadnou dopravou treba upozorniť šoféra alebo poprosiť ostatných, aby to urobili. - Zapamätajte si čo najviac informácií o páchateľovi, aby ho bolo možné nájsť. - Zavolajte políciu, ak ste tak ešte neurobili. - Vymeňte si čísla s okolostojacimi ľuďmi ochotnými svedčiť. - Ak máte hoci aj drobné zranenia, choďte ich k lekárovi zdokumentovať. - Útok netreba ignorovať, ale privolať políciu či upozorniť šoféra v hromadnej doprave. Situáciu ale nevyhrocujte. - Medzi obeťou a útočníkom by ste mali vytvoriť hrádzu.   Zdroj: Ľudia proti rasizmu, Dopravný podnik Bratislava


Kirgizský exprezident Bakijev označil svoje zvrhnutie za ozbrojený prevrat

Podľa neho mu Putin zatelefonoval a odporučil mu, aby opustil Kirgizsko, čím predíde ešte väčším nepokojom.

MINSK. Bývalý kirgizský prezident Kurmanbek Bakijev označil svoje zosadenie v apríli 2010 za "ozbrojený prevrat". Bývalý líder tejto stredoázijskej republiky v zverejnenom rozhovore pre rozhlasovú stanicu Slobodná Európa vyhlásil, že ľudia zabití počas vtedajších protivládnych demonštrácií neboli zastrelení vládnymi silami. Bakijev tvrdí, že za týmito násilnosťami, ktoré viedli k jeho zosadeniu, stáli "ozbrojené skupiny". Podľa neho mu vtedajší ruský premiér Vladimir Putin zatelefonoval a odporučil mu, aby opustil Kirgizsko, čím predíde ešte väčším nepokojom. Bývalá kirgizská hlava štátu tiež poznamenala, že uprostred protestov v roku 2010 mu zatelefonoval aj bieloruský prezident Alexander Lukašenko, ktorý jemu i jeho rodine ponúkol politický azyl. Bakijev túto ponuku prijal. Kirgizského exprezidenta v neprítomnosti odsúdili na doživotie za účasť na zabití takmer stovky demonštrantov počas povstania v roku 2010. Bakijev tvrdí, že nedostal nijaké oficiálne predvolanie na súdny proces vo vlasti.


Na Blízkom východe už vznikli krytpomeny kryté zlatom

Zakladatelia kryptomien pripravujú ich využitie aj v moslimskom svete.

PRAHA. Nákup klasických ničím nekrytých kryptomien je nevypočítateľným hazardom. Plasticky to ukázal vlaňajšok. Po prekonaní rekordnej hranice, keď stál jeden bitcoin vyše 20.000 USD (16.347,88 eura), o pár mesiacov jeho kurz klesol na 7000 USD. Silné výkyvy neoslabili chuť investorov nakupovať kryptomeny. V západnom svete záujem o ne rastie. Kupujú ich banky aj fondy. Čoraz ochotnejšie ich prijímajú aj obchodníci. V moslimskom svete sa však bitcoin, ethereum a ďalšie virtuálne meny takej priazni netešia, napriek tomu, že islamské právo šaría obchodovanie s nimi nezakazuje. Problematické z hľadiska islamu zostávajú len investície, ktoré sa neopierajú o skutočné aktíva. Zakázané sú preto klasické bankové produkty ako cenné papiere a sporiace účty, ktoré prinášajú zisk z úrokov. Banky a investičné spoločnosti moslimom pripravujú také finančné produkty, ktoré nebudú v rozpore s právom šaría. S východiskom zo situácie prichádza austrálska spoločnosť Perth Mint, ktorá spracúva najmä zlato, striebro a platinu. Záujem o kryptomeny je pre producentov drahých kovov nástrojom, ako znovu priviesť investorov k nákupu ich sortimentu. Austrálska spoločnosť nie je so svojím nápadom sama. Na Blízkom východe už vzniklo niekoľko krytpomien krytých zlatom. Menu onegram uvádza do obehu jedna mladá dubajská firma. Mena hellogold je krytá zlatom uloženým v Thajsku. Bude slúžiť na obchodné operácie v Malajzii. Z jej 250 miliónov obyvateľov je 80 percent moslimov. Na rozdiel od bitcoinu je zlato relatívne stabilným platidlom. Vlani jeho unca stála od 1200 do 1350 USD. Zlato je pre investorov už veľmi dlhý čas bezpečným prístavom najmä v období hospodárskych, finančných a veľkých svetových politických kríz či veľkých vojnových konfliktov. Venezuela sa tiež dostáva do hry s kryptomenami. Keďže tie sú odtrhnuté od reálnej ekonomiky, svoju kryptomenu petro hodlá kryť cenou svojich obrovských zásob ropy a zemného plynu.


Ministerstvo plánuje projekt dobrovoľnej vojenskej prípravy zatraktívniť

BRATISLAVA. Obyvatelia Slovenska považujú dobrovoľnú vojenskú prípravu za významnú formu prípravy obyvateľstva na obranu vlasti. Vyplýva to z prieskumu verejnej mienky agentúry Focus pre rezort obrany, ktorý robili na prelome októbra a novembra na reprezentatívnej vzorke 1 247 respondentov. Až 72,4 percenta opýtaných považuje za dôležité, aby táto forma dobrovoľného vojenského výcviku občanov pokračovala aj v budúcnosti. Informovala o výsledkoch prieskumu hovorkyňa ministerstva obrany Danka Capáková. V súvislosti so zvyšovaním obranyschopnosti štátu viac ako polovica respondentov výskumu (56,3 %) pokladá za dôležité, aby dobrovoľnú vojenskú prípravu absolvoval každý zdravý mladý človek. Výskum mapoval aj možný záujem o zapojenie sa do projektu. Z mladej generácie vo veku od 18 do 35 rokov by sa do dobrovoľnej vojenskej prípravy zapojila menej ako pätina opýtaných (18,3 %), nezáujem prejavilo 76,8 percenta respondentov a nerozhodnutých bolo päť percent opýtaných. V súčasnosti tí, ktorí absolvovali dobrovoľnú vojenskú prípravu, majú možnosť zaradenia okrem záloh aj do aktívnych záloh. Z prieskumu vyplynulo, že pre 76,1 percenta respondentov je finančné prilepšenie najdôležitejším motivačným faktorom pre zaradenie do aktívnych záloh, lepšie sociálne zabezpečenie považuje za najväčšiu motiváciu 47 percent opýtaných, získanie nových špecifických zručností označilo 39,9 percenta opýtaných a možnosť zažiť dobrodružstvo je dôležitá pre 30,8 percenta respondentov. Pre rezort obrany je projekt dobrovoľnej vojenskej prípravy jednou z priorít, a preto sa ho rozhodol zatraktívniť a uskutočniť v ňom viaceré zmeny. Dobrovoľní vojaci by po novom mali dostať o 200 eur viac, absolvovať 11-týždňový výcvik a mať garantovaný jednoduchší vstup do ozbrojených síl, policajného zboru, ale aj k hasičom či záchranárom. Výcvik ďalších dobrovoľných vojakov by mal pokračovať už za nových podmienok hneď po zmene legislatívy, pravdepodobne na jeseň v roku 2017, uviedla hovorkyňa.


Zemiaky sú na Slovensku o polovicu drahšie ako vlani, tvrdí analytička

Slováci jedia podľa farmárov čím ďalej, tým menej zemiakov.

BRATISLAVA. Zemiaky sú na Slovensku o polovicu drahšie ako vlani. Informovala o tom Eva Sadovská, analytička Slovenského farmárskeho družstva (SFD). Uviedla, že vo februári 2019 sa zemiaky predávali v priemere za 0,82 eura za kilogram (kg). Oproti februáru 2018, kedy sa cena pohybovala v priemere na úrovni 0,54 eura/kg, ide o nárast ceny zemiakov o 51,5 percenta. Poznamenala, že počas posledných 20 rokov, respektíve od začiatku milénia, sa zemiaky predávali za cenu vyššiu ako 0,80 eura/kg iba niekoľkokrát. Priemerná cena nad touto úrovňou tak je považovaná za maximum. Len pre zaujímavosť, priemerná cena zemiakov za posledných desať rokov sa evidovala na úrovni 0,57 eura/kg. Slovensko nie je podľa Sadovskej jedinou krajinou, ktorá sa "pasuje" so zdražovaním zemiakov na pultoch v obchodoch. Tento trend evidujú, a to pomerne výrazne aj v okolitých krajinách V4. V Maďarsku sa vo februári 2019 podľa údajov Eurostatu zaznamenal medziročný nárast ceny zemiakov o 68,9 percenta, v Českej republike o 58,9 percenta, v Poľsku o 52,8 percenta. V EÚ ako celku sú sumy na cenovkách zemiakov o 24,0 percenta vyššie ako vlani, v eurozóne o 19,1 percenta. Upozornila, že konzumácia zemiakov má na Slovensku klesajúci trend. Kým pred 20 rokmi spotreboval Slovák v priemere 78,6 kg zemiakov ročne, pred desiatimi rokmi to bolo 58,7 kg a v roku 2017 už iba 48,9 kg. Odporúčaná hodnota ročnej dávky zemiakov na osobu je pritom 80,6 kg. "V produkcii zemiakov nie sme sebestační, respektíve naša sebestačnosť sa pohybuje okolo úrovne 50 percent. To znamená, že produkcia zemiakov v našej krajine tvorí asi polovicu zo spotreby. Čo si teda na Slovensku nevyprodukujeme, musíme si doviezť zo zahraničia," spresnila Sadovská. Doplnila, že zberová plocha zemiakov sa na Slovensku v posledných rokov "scvrkáva". Kým pred 20 rokmi bola zberová plocha zemiakov na úrovni 32 500 hektárov (ha), pred desiatimi rokmi to bolo 17 800 ha, ale v roku 2017 sa zemiaky pestovali, respektíve zberová plocha predstavovala iba 7500 ha. Dodala, že na problém zvyšujúcich sa cien zemiakov upozornili počas uplynulých dní naši susedia z Českej republiky. Ako dôvod uvádzajú sucho, a teda slabšiu úrodu vlani, ale problém vidia aj v skladovacích kapacitách. Zásoby domácich zemiakov tak podľa Sadovskej dochádzajú alebo došli a zemiaky sa momentálne dovážajú do obchodov za vyššie ceny. "Tento istý problém bol potvrdený pestovateľmi či producentmi aj na Slovensku," uzavrela Sadovská.


Centrum Kábulu po teroristickom útoku a protestoch uzavreli

Ľudia v uliciach žiadali politickú zodpovednosť za útok, došlo aj k stretu s políciou.

KÁBUL. Ulice v afganskej metropole Kábul sú v sobotu uzatvorené. Úrady sa tak snažia zamedziť opakovaniu demonštrácií, ktoré si v piatok vyžiadali najmenej štyroch mŕtvych a 15 zranených, informovala agentúra Reuters. Zablokované sú aj iné časti mesta, bezpečnostné sily zriadili nové kontrolné stanovištia a v uliciach hliadkujú vojaci v obrnených vozidlách. Okrem toho úrady zakázali protesty a demonštrácie s odvolaním sa na riziko útokov na veľké zhromaždenia ľudí. Dôvodom piatkových demonštrácií bol stredajší bombový útok v Kábule, pri ktorom zahynulo 90 ľudí a ďalších vyše 450 utrpelo zranenia. Protestujúci sa dožadovali posilnenia bezpečnosti v meste a odstúpenia niektorých politikov. Demonštrácia vyústila do zrážok s políciou. K útoku, ktorý sa odohral v prvý týždeň moslimského pôstneho mesiaca ramadán, sa stále nikto neprihlásil. Išlo o jeden z najhorších útokov extrémistov od odchodu zahraničných síl z krajiny v roku 2014.


Obžalovali ho zo sprenevery. V Malajzii sa začal proces s bývalým premiérom

Najib Razak uviedol, že sa necíti vinný ani v jednom bode obžaloby.

KUALA LUMPUR. V Malajzijskej metropole Kuala Lumpur sa v stredu začal proces s bývalým premiérom Najibom Razakom, obžalovaným zo sprenevery a ďalších trestných činov majetkovej povahy. Na úvod pojednávania Razak uviedol, že sa necíti vinný ani v jednom bode obžaloby. Informovala o tom agentúra AFP. Ide o prvý zo série procesov s Razakom, ktorý je podozrivý z účasti na rozkrádaní štátneho majetku v hodnote približne 700 miliónov dolárov. Peniaze pochádzali z fondu 1MDB, určeného na rozvoj malajzijskej ekonomiky, ktorý Razak zriadil pred desiatimi rokmi, keď sa po prvý raz stal predsedom malajzijskej vlády. Podľa malajzijského generálneho prokurátora Tommyho Thomasa bývalý premiér a jeho spoločníci medzi rokmi 2009 a 2014 ukradli z fondu približne 4,5 miliardy dolárov. Neoprávnene nadobudnuté finančné prostriedky skupina okolo Razaka prepierala cez celý rad účtov v bankách v Spojených štátov a iných krajinách a využívala ich na financovanie hollywoodskych filmov a na nákup nehnuteľností, šperkov a iného luxusného tovaru, napísala agentúra AP. Vo vlaňajších parlamentných voľbách utrpela Razakova koalícia Národný front nečakanú porážku. Väčšinu v parlamente získala opozičná aliancia vedená Mahathirom Mohamadom, ktorá ukončila 60 rokov trvajúcu vládu Národného frontu.


Proti vláde protestovali rekordné počty Rumunov, premiér demisiu odmieta

Vláda stiahla nariadenie, ktoré malo umožniť dekriminalizáciu niektorých trestných činov verejných činiteľov.

BUKUREŠŤ. Rumunský premiér Sorin Grindeanu odmietol výzvy na odstúpenie z funkcie aj po tom, ako sa v nedeľu rekordné počty ľudí pridali k protestom proti vláde a proti - medzičasom už zrušenému - kontroverznému nariadeniu oslabujúcemu boj proti korupcii. "Neodstúpim," povedal Grindeanu v nedeľu večer pre televíziu Antena 3. Dodal, že zbaviť funkcie ho môže len parlament - v ňom má však istú väčšinu. Grindeanova vláda v nedeľu na mimoriadnom zasadnutí v súlade so sobotňajším avízom premiéra stiahla nariadenie, ktoré malo umožniť dekriminalizáciu niektorých korupčných trestných činov verejných činiteľov. Ako sa terajšia politická kríza skončí, je nejasné, keďže na sociálnych médiách sa šíria výzvy na ďalšie protesty. Stalo sa tak pod tlakom niekoľko dní pretrvávajúcich masových protestov. Napriek tomu sa podľa odhadov v nedeľu zišlo v Bukurešti až 250-tisíc protestujúcich a približne rovnaký počet ľudí vyšiel spolu do ulíc v najmenej dvadsiatke ďalších miest v krajine. Išlo tak o najväčšie protesty verejnosti v Rumunsku od revolúcie z roku 1989, ktorá zvrhla komunistický režim, píše agentúra DPA. Ako sa terajšia politická kríza skončí, je nejasné, keďže na sociálnych médiách sa šíria výzvy na ďalšie protesty. Pred prezidentským palácom v metropole sa konala aj provládna demonštrácia, ktorej 2000 účastníkov obvinilo prezidenta Klausa Iohannisa, že rozdeľuje krajinu. Iohannis sa totiž otvorene postavil na stranu protivládnych protestujúcich ako jeden z najdôraznejších kritikov nového kabinetu, ktorý nastúpil k moci len začiatkom januára.


21st Century Fox chce po prevzatí Sky predať alebo odčleniť Sky News

Ak by sa Murdochovi podarilo prebrať podiel televíznej firmy Sky, získal by príliš veľkú kontrolu nad britskými médiami.

LONDÝN. Americká mediálna spoločnosť 21st Century Fox, ktorá chce úplne prevziať britskú televíznu firmu Sky, predložila nové návrhy ako zabrániť vplyvu mediálneho magnáta Ruperta Murdocha na televízny kanál Sky News. Spoločnosť 21st Century Fox navrhla, že buď Sky News predá firme Walt Disney, alebo ju úplne odčlení. Firma Disney sa snaží prevziať veľkú časť spoločnosti Fox.Fox sa snaží kúpiť 61-percentný podiel televíznej firmy Sky, ktorý ešte nevlastní. Britský úrad pre hospodársku súťaž však dospel k predbežnému záveru, že prevzatie televízie za 11,7 miliardy libier by poskytlo Murdochovi príliš veľkú kontrolu nad britskými médiami. Spoločnosť 21st Century Fox konštatovala, že usilovne spolupracuje s britským úradom pre hospodársku súťaž na návrhoch, ktoré "zaručia redakčnú nezávislosť Sky News". O prevzatie firmy Sky sa usiluje aj americká mediálna spoločnosť Comcast.


Drzí rodičia zhoršujú lekársku starostlivosť o dieťa

Agresívne správanie rodičov dokáže lekárov vykoľajiť aj na celý deň.

Ak ide o zdravie vášho dieťaťa, je ťažké sa ubrániť emóciám. Napriek tomu sa radšej ovládnite a buďte k zdravotníkom slušní. Bezočivé spávanie totiž môže výrazne zhoršiť úroveň zdravotnej starostlivosti, ktorú vaše dieťa dostane. V Spojených štátoch približne 250-tisíc ľudí ročne zomrie v dôsledku chýb lekárov. Na základe údajov Centra pre kontrolu a prevenciu chorôb pritom omyly personálu pritom v USA predstavujú tretiu najčastejšiu príčinu smrti. Kým približne 10 až 20 percent stratenej výkonnosti možno prisúdiť chronickému nedostatku spánku a následným chybám v úsudku, neslušné správanie rodičov mladých pacientov malo na lekárov ešte väčší vplyv ako únava. Výskum izraelských vedcov naznačuje, že bezočivosť rodičov dokáže tímy lekárov a sestričiek obrať až o 40 percent ich výkonnosti. A nie len to, jediný nepríjemný incident poznačí personál na celý deň. Podľa zistení štúdie má hrubosť dopad na kognitívny systém zdravotníkov a priamo tým ovplyvňuje ich schopnosť podávať výkon. Vyvrátila sa tak medzi pacientmi rozšírená predstava, že lekári sa iba nedokážu preniesť cez kritiku. Lekári a sestričky, ktoré boli vystavené nepríjemnému správaniu rodičov, zlyhali vo všetkých jedenástich kritériách testu. Vrátane diagnostickej presnosti, zdieľania informácií a prípravy liečebného plánu. Problémy mali aj v komunikácii. Štúdia zároveň navrhuje možné riešenie problému. Zdravotníkom pomohlo zvýšiť si prah citlivosti voči agresii a hnevu pomocou špeciálnej kognitívno-behaviorálnej počítačovej hry. Osvedčila sa tiež technika, pri ktorej sa zdravotníci mali spätne vcítiť do role matky a opísať deň z jej perspektívy.


Na svahoch Devínskej Kobyly rozkvitol hlaváčik jarný

Teplé  počasie na prelome rokov prebúdza prírodu. Na západných svahoch Devínskej Kobyly rozkvitli v národnej prírodnej rezervácii hlaváčiky jarné.

BRATISLAVA. Teplé zimné počasie na prelome rokov prebúdza prírodu. Na západných svahoch Devínskej Kobyly rozkvitli v národnej prírodnej rezervácii hlaváčiky jarné. Ich výskyt zaznamenal redaktor TASR. Že ide o chránený rastlinný druh, potvrdila na základe fotografie botanička Darina Válková zo Správy Chránenej krajinnej oblasti Malé Karpaty. "Výskyt tohto druhu v januári je za bežných zimných podmienok nezvyčajný," uviedla botanička. "Vzhľadom na tohtoročné januárové teploty je možný," pripustila. Podľa Válkovej sa neprebudili len hlaváčiky. "Kvitnú aj ďalšie jarné druhy, napr. snežienky, fialky," informovala. Celodenné plusové teploty by mali na juhu Slovenska podľa SHMÚ pretrvať do konca týždňa, keď by malo prísť k čiastočnému ochladeniu. Hlaváčik jarný je predstaviteľom teplomilných a suchomilných travinných ekosystémov, ktoré sa vyskytujú v najteplejších, južných oblastiach Slovenska s dostatkom slnečného žiarenia a nedostatkom zrážok. Tieto ekosystémy patria medzi veľmi ohrozené, na svahoch Devínskej Kobyly sa ich pokúšajú ochranári zachovať aj pomocou riadenej pastvy kôz. Hlaváčiky s typickými 3 až 8 centimetrov veľkými žltými kvetmi rozkvitajú bežne v marci. V minulosti sa zbierali pre liečivé účinky, inak je rastlina jedovatá.


Matej Tóth nejde do Londýna. Šokovali ho odchýlky v biologickom pase

Štart na MS

Stanovisko

Rozhovor s lekárom

Reakcie

Prípad Kreuziger

Obhajoba

Rozhovor s Tóthom

Nezrovnalosť v biologickom pase automaticky nemusí znamenať, že si športovec pomáhal nedovolenými prostriedkami alebo metódami.

BRATISLAVA. Slovák Matej Tóth nebude obhajovať titul majstra sveta v chôdzi na 50 km na blížiacom sa augustovom svetovom šampionáte v atletike v Londýne. Úradujúci olympijský šampión v tejto disciplíne o tom informoval agentúru SITA v sobotu večer prostredníctvom stanoviska. "Médiám a športovej verejnosti s poľutovaním oznamujem, že definitívne nebudem štartovať na augustových majstrovstvách sveta v atletike v Londýne. Dôvodom je psychická a fyzická vyčerpanosť a z toho vyplývajúci tréningový výpadok," napísal v stanovisku olympijský víťaz z Ria. Podľa regúl sa až do ukončenia prípadu nemôže žiadna strana k prípadu verejne vyjadrovať. "Tento stav spôsobila správa od IAAF, ktorá ma upozornila na štatistické odchýlky v mojom biologickom pase a požiadala ma o vysvetlenie. (Biologický pas funguje na princípe matematického vzorca. Nezrovnalosť automaticky nemusí znamenať, že si športovec pomáhal nedovolenými prostriedkami alebo metódami.)," uviedol Matej Tóth. "Keďže som počas celej mojej kariéry zásadne vystupoval proti akýmkoľvek nekalým praktikám a absolútne vylučujem akékoľvek pochybenie, táto správa ma šokovala. Preto sa teraz sústredím najmä na to, aby som s pomocou rešpektovaných svetových odborníkov z rôznych oblastí preukázal, že ide o prirodzený fyziologický stav organizmu, ktorý mohol vyvolať môj vtedajší zdravotný stav." "Podľa regúl sa až do ukončenia prípadu nemôže žiadna strana k prípadu verejne vyjadrovať. Preto Vás zdvorilo žiadam, aby ste rešpektovali túto situáciu," dodal slovenský atlét. Biologické pasy sú pomerne mladou metódou v rukách športových komisárov. Obsahujú pravidelne aktualizovaný záznam o krvných testoch športovca, z ktorých sa zisťuje akú má športovec hladinu červených krviniek, krvného farbiva alebo aké množstvo hormónov jeho organizmus produkuje. Odbery v rámci sledovania biologického pasu sa uskutočňujú približne štyrikrát ročne. V prípade, že sa v hodnotách v biologickom pase objavia výraznejšie odchýlky alebo anomálie, antidopingoví komisári vyzvú športovca, aby ich vysvetlil. Anomálie totiž môžu byť spôsobené napríklad aj chorobou pretekára. Športovec podá svoju verziu a lekári posudzujú, či je dostatočná. Ak ju neakceptujú, športovec môže dostať trest bez toho, aby bol niekedy pozitívne testovaný na dopingovú látku. Medzinárodná atletická federácia zaviedla biologické pasy ako ďalší prostriedok v boji proti dopingu v roku 2010. Rozhodnutie o tom, či ide o chorobu (patológiu) alebo doping, hodnotí anonymne skupina minimálne troch odborníkov a musí byť jednomyseľné. Pochybnosti nad spoľahlivosťou biologických pasov vyvolal prípad českého cyklistu Romana Kreuzigera, ktorý sa ťahal dva roky. Medzinárodná cyklistická únia (UCI) ho v júni 2013 upozornila na odchýlky v jeho biologickom pase. Kreuziger jazdiaci v tom čase za tím Astana ponúkol svoje vysvetlenie založené na správach expertov, že anomálie neboli spôsobené užívaním nepovolených látok. UCI ho však neprijala. Český cyklista nemohol súťažiť, vynechal Tour de France 2014 a prípad sa naťahoval. Rozlúsknuť ho mal Športový arbitrážny súd, ale UCI a Medzinárodná antidopingová agentúra napokon ustúpili a v júni 2015 Kreuzigera zbavili všetkých obvinení.


SME 25 ROKOVRok 2016: Keď sa Fico stal tretíkrát premiérom a Smer začal padať

Začiatkom októbra zomrel prvý porevolučný prezident Michal Kováč. Po jeho pohrebe začali silnieť tlaky na zrušenie Mečiarových amnestií.

BRATISLAVA. Je chladný februárový deň. Na slovensko-rakúskom pohraničí policajti rozťahujú mobilné zábrany, s odstupom ich pri tom sledujú Robert Fico a Robert Kaliňák. Premiér a minister vnútra zo Smeru prišli dozrieť na to, ako policajti nacvičujú stavbu plota, ktorý má uchrániť Slovensko pred návalom utečencov. Cez krajinu však žiadni utečenci neprechádzajú, hoci kríza trvá už niekoľko mesiacov. Je však aj niekoľko dní do marcových parlamentných volieb a prieskumy ukazujú, že väčšina ľudí je proti tomu, aby krajina prijímala utečencov. Sme povinní vyrovnať sa s touto kapitolou histórie SR nielen preto, lebo to dlhujeme prezidentovi Michalovi Kováčovi. Ale preto, lebo to dlhujeme sami sebe, svojej krajine, našej spoločnosti. „Chránime Slovensko“, hlásal jeden z hlavných predvolebných sloganov Smeru. Fico s Kaliňákom tak postávali blízko hranice a ubezpečovali, akí sú pripravení ju oplotiť. Krátko po voľbách, keď utečenci prestali byť pre Smer témou, začal Fico chrániť Kaliňáka. Vtedy vypukla jedna z najväčších káuz Smeru - Bašternák - a premiér podržal vo funkcii jedného zo svojich najvernejších a najbližších mužov aj za cenu mierneho prepadu preferencií a vzrastajúcej nespokojnosti vnútri strany. „Čakali sme, že budeme mať okolo 33 percent. Tento výsledok je daň za dlhovekosť v politike,“ netajil Fico sklamanie v noci 6. marca, keď predstúpil pred novinárov v centrále Smeru na Súmračnej. Smer získal vo voľbách len 28,3 percenta a v porovnaní s predošlými voľbami stratil 34 poslancov a väčšinu v Národnej rade. Ešte pred sčítaním výsledkov predpovedal Fico veľký počet strán v parlamente a patovú situáciu. Predpoveď mu čiastočne vyšla. Do parlamentu sa dostali nové strany ako populistické hnutie Sme rodina Borisa Kollára a extrémistická ĽSNS Mariana Kotlebu. Predvolebný favorit na druhé miesto Sieť ledva zdolal päťpercentnú hranicu a KDH sa po rokoch nedostalo do Národnej rady. Ak by platili predvolebné sľuby niektorých strán, ktoré hovorili Smeru nie, zrejme by sa dalo hovoriť aj o pate. No už niekoľko hodín po voľbách sa líder Siete Radoslav Procházka tajne na Úrade vlády zišiel s ministrom Kaliňákom. Keď sa ho na stretnutie pýtali médiá, najskôr zapieral. „Áno, videl som sa v nedeľu s Robertom Kaliňákom. Výsledok stretnutia však nebol vôbec dôležitý,“ priznal o niekoľko dní pod paľbou novinárskych otázok. Stop snahe lídra najsilnejšej opozičnej strany SaS Richarda Sulíka zostaviť pravicovú vládu dal Andrej Danko z SNS. „Nikto nemôže zostavovať vládu spôsobom, keď na to nemá mandát. Toto nie je o kávičkovaní. Toto je o budúcnosti štátu,“ povedal Danko dva dni po voľbách s tým, že sa stretne len s víťazným Smerom. Hneď potom boli ochotní s Ficom oficiálne rokovať aj Procházka a Béla Bugár z Mosta-Hídu. Napriek tomu, že na predvolebných bilbordoch sa Most voličov pýtal: „Viete si predstaviť vládu bez Smeru? My áno." Už desať dní po voľbách štyri strany podpísali programové priority, ktoré tvorili základ programu ich spoločnej vlády. Po predošlých štyroch rokoch pohodlného vládnutia bez koaličných partnerov sa Fico musel opäť učiť spolupráci s ďalšími stranami. Trojnásobný predseda vlády napokon pred parlamentom nečítal programové vyhlásenie svojej vlády. Pre náhle problémy so srdcom ho ráno 14. apríla hospitalizovali v Národnom ústave srdcovo-cievnych chorôb v Bratislave. Kým všade vo svete ide o samozrejmosť, podrobnosti o premiérových ťažkostiach ústav na jeho žiadosť nezverejňoval. Médiá sa tak museli spoliehať na anonymné zdroje, podľa ktorých mu robili dva bypassy. Parlamentu za Fica program vlády na schválenie predkladal vicepremiér pre investície Peter Pellegrini a rokovania vlády za neho viedol Kaliňák. Po necelých dvoch týždňoch sa Fico vrátil do práce. Zdravotným ťažkostiam v tom čase čelil aj čerstvý predseda parlamentu Danko. Kým Fico o svojom zdravotnom stave ako obvykle mlčal, Danko o ňom informoval veľmi detailne. Lekári Národného onkologického ústavu hneď po zákroku oznámili, že Dankovi odstránili časť žalúdka, pretože na ňom mal nález. V parlamente ho zastupoval podpredseda Národnej rady Bugár, s ktorými sa stihli skamarátiť napriek počiatočnému váhaniu, či ísť spolu do koalície. „Ďakujem bohu za to, že som mohol poznať človeka, ktorý dokáže byť predsedom strany, smiať sa a je aj inej národnosti. Ďakujem za to, že som mohol v tejto koalícii bližšie spoznať človeka, s ktorým som si v živote nedal kávu, ako je pán Bugár," vyznal sa Danko ešte počas rokovania o programovom vyhlásení. Najmenšia koaličná strana Sieť sa rýchlo rozpadla. Už pri črtajúcej sa koalícii so Smerom zo strany odišli traja poslanci na čele s Miroslavom Beblavým. Ďalšie napätie v strane sa prevalilo tri mesiace po voľbách. Procházka v júni odvolal zo straníckych funkcií Andreja Hrnčiara, ktorý ho podržal, keď zahmlieval návštevu na Úrade vlády, a Martina Fedora. Dôvodom mali byť ich zákulisné rokovania zo Smerom a Mostom-Hídom. „Procházka klame, nemá absolútne žiadnu sebareflexiu, nekomunikuje s poslancami,“ reagoval Hrnčiar s tým, že nevylúčil štiepenie. Nastalo na konci leta, keď sa Sieť definitívne rozpadla a jej piati poslanci na čele s Hrnčiarom prešli do poslaneckého klubu Mosta-Hídu. Fico tak prvýkrát v politickej kariére čelil dvom silným koaličným partnerom, z ktorých SNS dalo vo voľbách hlas viac než 40 percent bývalých voličov Smeru, čo z nej robilo jeho hlavného politického súpera. Do toho Smer čelil kauze Bašternák, pre ktorú sa opozícia pokúsila Kaliňáka odvolať. "Ak Kaliňák ustojí túto kauzu, tak by ustál aj vraždu v priamom prenose," povedal vtedy komentátor Marián Leško. Pozíciu stabilnej strany, ktorou sa Smer rád prezentuje, narušili aj jeho vlastní členovia. Europoslanci Boris Zala a Monika Beňová v lete kritizovali Kaliňáka aj pomery v Smere, z ktorého sa podľa nich stala elitárska strana, kde nie je priestor na diskusiu. Beňová predpovedala svojej materskej strane podobný úpadok, ako kedysi zažilo HZDS Vladimíra Mečiara - ak sa nevyrovná s kauzami. Zalova nespokojnosť vyústila na konci septembra do žiadosti o pozastavenie členstva v Smere. Koncom roka Smeru namerala agentúra Focus 23,3 percenta. Bola to najnižšia popularita, akú Focus nameral Smeru za posledných dvanásť rokov. Strana v tom čase zápasila s ďalšou kauzou Evka. Agentúra pripravovala predraženú akciu, na ktorej štát predstavil logo slovenského predsedníctva v Rade Európskej únie. Zákazku získala priamym zadaním, no ministerstvo odmietlo zverejniť, medzi ktorými ďalšími agentúrami vyberalo. Na drahšie kultúrne akcie ministerstvo začalo podľa jeho bývalej zamestnankyne Zuzany Hlávkovej tlačiť po príchode bývalej riaditeľky Markízy Zuzany Ťapákovej. Tvrdila, že minister zahraničia za Smer Miroslav Lajčák jej na stretnutí povedal, že Ťapákovú mu poslal premiér s tým, či ju vedia nejako využiť. Začiatkom októbra vláda pripravovala prvý štátny pohreb politika v histórii samostatného Slovenska. Na zlyhanie srdca zomrel 5. októbra prvý prezident Michal Kováč. Na jeho pohrebe prezident Andrej Kiska vo svojom príhovore vyzdvihol úlohu Kováča v časoch mečiarizmu. „Aj vďaka slovám a činom prezidenta Kováča bolo politické zlo v 90. rokoch porazené,“ pripomenul. Povinnosť vyrovnať sa zločinmi mečiarizmu však podľa neho v tom čase stále trvala. „Sme povinní vyrovnať sa s touto kapitolou histórie SR nielen preto, lebo to dlhujeme prezidentovi Michalovi Kováčovi. Ale preto, lebo to dlhujeme sami sebe, svojej krajine, našej spoločnosti,“ povedal. Koncom novembra prezident poslal list poslancom Národnej rady so žiadosťou o vecnú a ústretovú diskusiu o možnosti zrušenia Mečiarových amnestií. Bývalý premiér Vladimír Mečiar udelil amnestie ako zastupujúci prezident v roku 1998 na prípad únosu Michala Kováča ml. Krátko na to opoziční politici túto tému opätovne otvorili.


Nováčik hokejovej ligy prepustil trénera

Nové Zámky po troch prehrách klesli na siedme miesto. Vedenie klubu už hľadá za Miroslava Chudého nového trénera.

NOVÉ ZÁMKY. Miroslav Chudý už nie je trénerom hokejového tipsportligistu HC Mikron Nové Zámky. Vedenie nováčika najvyššej súťaže s ním v utorok rozviazalo kontrakt pre nepresvedčivé výkony tímu a neuspokojivé výsledky. Nové Zámky získali v prvých troch stretnutiach nového ročníka sedem bodov, uplynulý tipsportligový týždeň im však vôbec nevyšiel. Po prehre 1:2 v Poprade prišiel domáci debakel s Banskou Bystricou (2:9) a do tretice neúspešný výsledok v Liptovskom Mikuláši (2:3). V Tipsport lige sú Nové Zámky na siedmej priečke. Po nedeli sa vedenie klubu rozhodlo pre rázne riešenie situácie. "Vzhľadom na nepresvedčivé výkony sa vedenie klubu okamžite rozhodlo prerušiť spoluprácu s pánom Chudým. Tím v najbližšom období povedú jeho doterajší asistenti, Ivan Černý a Juraj Rehák," potvrdil generálny manažér Michal Tóth. Černý s Rehákom budú zastupujúcimi trénermi v najbližších dvoch dueloch Nových Zámkov v Martine a doma proti Dukle Trenčín. "Potom by mal tím prevziať nový tréner, ktorého sme začali hľadať," dodal Tóth. Podľa jeho ďalších slov bola zmena šéfa striedačky nevyhnutná, keďže výkony mužstva i jeho výsledky sa rozchádzali s klubovými ambíciami. "Neviete vymeniť celý mančaft. Aj preto sme sa rozhodli riešiť situáciu takto. Bohužiaľ, takéto rozhodnutia patria k hokeju. Máme postavený dobrý tím, chlapci to majú v sebe a musia ukázať viac." K lepším výsledkom majú dopomôcť aj fínski legionári - obranca Konsta Mäkinen a útočník Ossi Saarinen, ktorí vystužili káder len minulý týždeň. K ďalším zmenám v najbližšej dobe nepríde. "Momentálne o tom neuvažujeme. Všetci chlapci majú zmluvy, no musia zlepšiť svoje výkony, aby sa dostavili výsledky," dodal  Tóth.


Pre novelu SaS o štátnom jazyku môže prísť k ďalšiemu sporu v koalícii

Poslanci Mosta-Híd návrh v prvom čítaní podporia, SNS je zásadne proti.

BRATISLAVA. Návrh novely zákona o štátnom jazyku z dielne poslancov z klubu Sloboda a Solidarita (SaS) ukončil v pondelok rokovanie parlamentu. SaS chce zo zákona vypustiť prednosť slovenčiny pred ostatnými jazykmi. V pléne sa v závere piateho rokovacieho dňa k návrhu rozpútala diskusia. Kým niektorí poslanci Mosta-Híd podľa predsedu poslaneckého klubu Tibora Bastrnáka návrh v prvom čítaní podporia, koaličný partner Slovenská národná strana (SNS) je zásadne proti. „Návrh je úplne zlý, je to čistá provokácia. Sme na Slovensku a rozprávame sa o štátnom slovenskom jazyku na území Slovenskej republiky. Keby ste tento návrh predložili napríklad v Maďarsku, ľudia by vás ani nepustili do parlamentu," povedal predseda poslaneckého klubu SNS Tibor Bernaťák. Doplnil ho stranícky kolega Jaroslav Paška, podľa ktorého sa SaS snaží „rozbiť dobrú atmosféru medzi Slovákmi a Maďarmi na Slovensku." Podpredseda Smeru-SD Juraj Blanár predkladateľov obvinil, že týmto návrhom vrážajú klin do koalície. Jeden z predkladateľov Ondrej Dostál tvrdí, že spor okolo novely ukazuje stret dvoch úplne rozličných pohľadov. Tým prvým je dôvera v ľudskú slobodu, zdravý rozum a rešpekt k menšinám. Na druhej strane to sú nacionalistické inštinkty a predsudky. „Celý tento zákon je dedičstvom mečiarizmu. Vtedy vládli v našej krajiny Slota, Mečiar a Lupták. Presadili zákon, ktorý realizoval nacionalistickú tézu - na slovensku po slovensky. Dokonca zakázali používanie jazyka národnostných menšín v úradnom styku," vysvetlil v pléne Dostál. Poslanci SaS navrhujú tiež vypustiť ustanovenie o vedení agendy cirkví a náboženských spoločností určenej pre verejnosť v štátnom jazyku. Do zákona chcú naopak doplniť možnosť používania iných jazykov pri označovaní obcí, ich častí, ulíc, verejných priestranstiev a vyhotovovaní mapových diel. Cieľom novely je tiež zmeniť ustanovenia o vedení pedagogickej a ďalšej dokumentácie v školách s vyučovacím jazykom menšín. Tá by sa mala podľa nich viesť v jazyku príslušnej menšiny a nie dvojjazyčne. Rozsah dokumentácie, ktorá sa bude musieť naďalej viesť aj v štátnom jazyku, bude podľa ich slov navrhovať ministerstvo školstva. Schôdza pokračuje v utorok od 9:00. V poradí šiesty rokovací deň bude patriť voľbe kandidátov na sudcov Ústavného súdu SR. Keďže plénum vo štvrtok 20. júna v tajnom hlasovaní vo štvrtej voľbe zvolilo iba jedného kandidáta na ústavného sudcu, Radoslava Procházku, v utorok popoludní sa uskutoční opakovaná voľba.


Pavol Rusko skončil v nemocnici, v cele sa sťažoval na problémy

Polícia Ruska priviezla na urgentný príjem Nemocnice na Kramároch.

BRATISLAVA. Exmajiteľ televízie Markíza a exminister hospodárstva Pavol Rusko prišiel v stredu v sprievode policajtov na urgentý príjem bratislavských Kramárov. Informoval o tom Denník N. Rusko sa v cele priebežného zaistenia sťažoval na zdravotné problémy. Doktori na Kramároch usúdili, že nie je v ohrození života. Poslali ho na vyšetrenia do nemocnice v bratislavskom Starom Meste na Mickiewiczovej ulici, kde bol ešte o desiatej večer. Ruskov advokát Július Ševčík poznamenal, že Rusko zatknutie neznáša dobre a dotklo sa ho hlavne formou, akou ho polícia vykonala. Podľa Ševčíka síce nebolo nezákonné no jeho prevedenie bolo neprimerané Ruskovmu postaveniu. NAKA v pondelok obvinila Ruska, že si v roku 1997 u bossa vtedajšieho podsvetia Mikuláša Černáka objednal vraždu svojej niekdajšej spoločníčky Silvii Volzovej. Zatkli ho v bratislavskom nákupnom centre Eurovea.


Samsung upozornil, že jeho príjmy zaostanú za odhadmi trhu

SOUL. Juhokórejský elektronický gigant Samsung Electronics v utorok upozornil, že jeho príjmy za prvý štvrťrok zaostanú za odhadmi trhu. Dôvodom je výraznejší pokles cien pamäťových čipov a menší dopyt po displejoch. Tento zriedkavý oznam spoločnosti Samsung predchádza zverejneniu prognózy na tento rok. Koncern pritom poukázal na slabý dopyt po čipoch a na spomalenie dopytu po displejoch. "Spoločnosť očakáva, že rozsah poklesu cien jej hlavných produktov - pamäťových čipov, bude väčší, než odhadovala," uviedol Samsung v správe pre regulačné úrady. Analytici predpovedajú, že juhokórejský technologický gigant zverejní svoju prognózu zisku za prvý štvrťrok začiatkom budúceho mesiaca. Podľa analytickej spoločnosti Shinyoung Securities zvyšovanie skladových zásob pamäťových čipov a zároveň slabý výkon divízie displejov v dôsledku zlého odbytu iPhonov, sú dôvodom horších ziskov Samsungu. Samsung je najväčší výrobca pamäťových čipov na svete a vyrába tiež displeje pre smartfóny. Samsung nevysvetlil, prečo poslal správu regulačným úradom.